title: Liuskakämmekät

text: On huomionarvoinen seikka, että suku "Coeloglossum" eli pussikämmekät on kuvattu tieteelle ennen sukua "Dactylorhiza". Kun nämä suvut yhdistetään, käytetään näennäisesti nimistösäädöksistä poiketen nimeä "Dactylorhiza" yhdistetyn suvun kuvaukseen, nimistökomitean päätöksen mukaan.


title: Liuskakämmekät

text: Epätäydellinen lista maailman liuskakämmekkälajeista. Muitakin lajeja on olemassa, lisäksi lajia alempia taksoneja, synonyymejä ja risteymiä ei ole sisällytetty listaan.


title: Kaitakämmekkä

text: Kaitakämmekkä ("Dactylorhiza traunsteineri", syn. "D. curvifolia", "Orchis traunsteineri", "Dactylorchis traunsteineri") on liuskakämmeköiden sukuun kuuluva purppuranpunaisin kukin kukkiva kämmekkäkasvi. Se on nimetty itävaltalaisen apteekkarin Joseph Traunsteinerin (1798–1850) mukaan. Kaitakämmekkää tavataan melko harvinaisena tai harvinaisena Länsi- ja Keski-Euroopasta Fennoskandiaan ja edelleen Venäjälle Aasiaan asti yltävällä alueella. Suomessa laji on uhanalainen ja maan pohjoisosaa lukuun ottamatta rauhoitettu.


title: Kaitakämmekkä

text: Ohut- ja hentovartinen kaitakämmekkä kasvaa 20–40 cm korkeaksi. Juurimukula on syvään liuskainen. Lehdet ovat tavallisesti alle sentin leveitä, tasasoukkia tai suikeita, kapeahkotyvisiä, sirottavia ja toisinaan myös kaarevia. Lehdet ovat alta sinivihreitä, päältä tummanvihreitä ja ruskeatäpläisiä tai joskus myös täplättömiä. Varren ylin lehti ei tavallisesti yltä kukintoon saakka. Kukinto on lyhyt, leveähkö, harsu ja vähäkukkainen tähkä. Kukka on väriltään purppuranpunainen ja tummakirjailuinen. Huuli on leveä, matalaan kolmiliuskainen ja sen laidat eivät ole selvästi taakäänteisiä. Kannus on sikiäimen pituinen. Kaitakämmekkä kukkii kesä-heinäkuussa.


title: Kaitakämmekkä

text: Kaitakämmekkä kuuluu liuskakämmeköiden sukuun, jonka lajit ovat muuntelevia ja muodostavat helposti paikallisrotuja, mikä hankaloittaa suuresti kaitakämmekän tunnistamista. Myös lajin taksonominen asema on kiistelty. Määrittelyä vaikeuttaa myös se, että liuskakämmekät risteytyvät helposti. Kaitakämmekän tiedetään risteytyvän erityisen helposti maariankämmekän ("Dactylorhiza maculata") kanssa. Suomessa risteymää tavataan yleisenä lajien yhteisillä kasvupaikoilla, ja risteämän levinneisyysalue yltää Kainuun ja Pohjanmaan korkeudelta Keski-Lappiin. Kaitakämmekän ja punakämmekän ("D. incarnata") risteymä on lähes yhtä yleinen, Suomessa sitä esiintyy Pohjois-Karjalasta Kittilän korkeudelle. Lisäksi kaitakämmekän ja kalkkimaariankämmekän ("D. fuchsii") välinen risteymä tunnetaan, Suomessa se on löydetty Länsi-Lapista.


title: Kaitakämmekkä

text: Kaitakämmekkää kasvaa Euroopassa harvinaisena paikallisesti lauhkealla ja havumetsävyöhykkeellä Britteinsaarilta ja Ranskasta Fennoskandiaan ja Venäjälle. Lajia tavataan myös Siperiassa ja Aasiassa vastaavissa ilmastoissa. Yhtenäisin levinneisyysalue sillä on Pohjoismaissa.


title: Kaitakämmekkä

text: Suomessa kaitakämmekkä on yleisin Itä- ja Pohjois-Suomessa Rovaniemen korkeudelle asti. Pohjois-Pohjanmaa–Pohjois-Karjala-linjan eteläpuolisella alueella kasvi tunnetaan lukuisilta, mutta vain yksittäisiltä paikoilta. Eteläisimmät kasvupaikat ovat Ahvenanmaalla ja Hankoniemellä, pohjoisin Enontekiöllä. Etelä-Suomessa laji on taantunut ja tuoreita havaintoja on hyvin vähän.


title: Kaitakämmekkä

text: Kaitakämmekkä kasvaa kosteilla kalkkipitoisilla mailla: letoilla, lähdesoistumissa ja suoniityillä.


title: Kaitakämmekkä

text: Suomessa kaitakämmekkä on uhanalaisuusluokittelussa vaarantunut. Uhanalaistumisen syitä ovat rakentaminen, avoimien kasvupaikkojen sulkeutuminen sekä keräily. Lajin kasvupaikkoja on tuhoutunut myös soiden ojitusten takia, erityisesti Etelä-Suomessa.


title: Kaitakämmekkä

text: Kaitakämmekkä on Suomessa rauhoitettu entisen Oulun läänin eteläpuolella, myös Ahvenanmaan maakunnassa. Ruotsissa laji on rauhoitettu kokonaan.


title: Google Video

text: Google Video on hakukoneyhtiö Googlen videohakukone.


title: Google Video

text: Google Video oli alun perin Googlen ilmainen palvelu, jonne käyttäjät saattoivat tallentaa omia videoleikkeitään ja etsiä ja katsella niitä. Tallennettavien videoiden pituutta ja määrää ei rajoitettu. Verkkopalvelussa olevia videoita voi myös tallentaa omalle koneelleen tai linkittää niihin. Videon toisto oli toteutettu Adobe Flash -tekniikalla. Google Video oli Googlen vastaisku suositulle YouTubelle, mutta se ei saavuttanut samanlaista suosiota kuin YouTube. 9. lokakuuta 2006 Google ilmoitti ostaneensa YouTuben noin 1,3 miljardilla eurolla.


title: Google Video

text:
Osana palvelujensa karsimista Google ilmoitti 14. tammikuuta 2009, että käyttäjät eivät voi enää tallentaa Google Videoon uusia videoita. Palvelussa jo olevat videot säilyvät siellä.
Huhtikuussa 2011 Google ilmoitti että kuun lopussa sisältöä ei ole enää käytettävissä.


title: Eero Tuomikoski

text: Eero Tuomikoski (20. joulukuuta 1935 Oulu – 14. helmikuuta 2009 Helsinki) oli suomalainen elokuvantekijä ja elokuvakriitikko.1960-luvulla hän kirjoitti elokuva-arvosteluja "Kauppalehteen". Hän toimi vuonna 1968 perustetun "Filmihullun" ensimmäisenä päätoimittajana. Tuomikoski ohjasi useita dokumenttielokuvia Yleisradiolle, kuten "Elämän kevät" (osat 1–4), "Se minun töistäni – näyttelijä Matti Pellonpää" (1984) ja "Pääosassa Jouko Turkka" (1985). Hän myös ohjasi pitkän näytelmäelokuvan "Suvi" (1981) ja näytteli useissa muiden ohjaajien elokuvissa, kuten "Jackpot 2" (1981, ohjaus Mika Kaurismäki), "Jon" (1983, ohjaus Jaakko Pyhälä), "Apinan vuosi" (1983, ohjaus Janne Kuusi) ja "Viimeiset rotannahat" (1985, ohjaus Anssi Mänttäri).


title: Kaivosmiehen tytär

text: Kaivosmiehen tytär ("Coal Miner's Daughter") on yhdysvaltalainen elämäkerrallinen draamaelokuva country-laulaja Loretta Lynnistä, jota näyttelee elokuvassa Sissy Spacek. Kaivosmiehen tyttären on ohjannut Michael Apted ja Lynnin omaelämäkerran pohjalta. käsikirjoittanut Thomas Rickman


title: Kaivosmiehen tytär

text: Spacek sai roolisuorituksestaan Lynninä Oscarin ja Golden Globen. Lisäksi itse elokuva sai parhaan musikaali- tai komediaelokuvan Globen. Elokuva oli yhteensä ehdolla seitsemään Oscariin ja neljään Golden Globeen.


title: Kaivosmiehen tytär

text: "The New York Timesin" kriitikot valitsivat "Kaivosmiehen tyttären" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Elizabethtown

text: Elizabethtown voi viitata seuraaviin maantieteellisiin kohteisiin:


title: Percy Bysshe Shelley

text: Percy Bysshe Shelley (4. elokuuta 1792 Broadbridge Heath, Sussex, Englanti – 8. heinäkuuta 1822 Lerici, Sardinian kuningaskunta) oli englantilainen runoilija.


title: Percy Bysshe Shelley

text: Shelley syntyi varakkaaseen aatelissukuun. Perheen päämies oli isoisä sir Bysshe Shelley. Isä Timothy Shelley oli parlamentin jäsen. Perheessä oli neljä tytärtä ja kaksi poikaa.


title: Percy Bysshe Shelley

text: Percy opiskeli ensin Etonin sisäoppilaitoksessa, jossa häntä kiusattiin hänen hennon ja naismaisen olemuksensa vuoksi sekä kirjallisten mieltymystensä takia. Percy jatkoi opintojaan Oxfordissa, josta hänet erotettiin. Syynä oli ateismia puolustava lentolehtinen, jonka kirjoittajia Percy ei suostunut paljastamaan. Yliopistosta lähtö johti välirikkoon myös isän kanssa.


title: Percy Bysshe Shelley

text: Ensimmäinen vaimo oli Harriet Westbrooke. Westbrooke hukuttautui vuonna 1816.


title: Percy Bysshe Shelley

text: Myöhemmin Percy avioitui Mary Godwinin kanssa - rikkoen aatteitaan vapaasta rakkaudesta - joka oli anarkistifilosofi William Godwinin tytär. Hänen äitinsä puolestaan oli Mary Wollstonecraft, joka oli ensimmäisiä feministejä. Percy karkasi Maryn kanssa kesällä 1814 Sveitsiin. Genevenjärven rannalla Mary Shelley kirjoitti kuuluisan "Frankenstein"-kauhukertomuksensa.


title: Percy Bysshe Shelley

text: Myöhemmin maanpaossa elävät kirjailijat asettuivat asumaan Italiaan, joka oli englantilaisen runouden henkinen keskus. Roomassa taiteilijayhteisöön kuuluivat John Keats ja lordi Byron.


title: Percy Bysshe Shelley

text:
Syksyllä 1815 kirjoitettu ensimmäinen suuri runoelma "Alastor or The Spirit of Solitude" (’Alastor eli Yksinäisyyden henki’) kuvaa luonnon kanssa tasapainossa elävä nuorta runoilijaa, joka nauttii filosofiasta ja runoudesta. Runon sankarihahmo vaeltaa vierailla mailla ihannettaan tavoitellen, mutta kuolee lopulta yksinäisenä vuoristossa. "Alastor"-runoelman sanotaan ennakoineen Shelleyn kohtaloa. Hän kuoli veneonnettomuudessa 8. heinäkuuta 1822, kuukautta ennen 30-vuotissyntymäpäiväänsä.
Shelley haudattiin Roomaan, mutta hänen sydämensä lepää Englannissa St. Peter's Churchland'n mailla, Bournemouthissa. Hänen hautakiveensä on kaiverrettu 'Cor Cordium' (suom. sydänten sydän) ja Shakespearen näytelmästä Myrsky, sanat:


title: Percy Bysshe Shelley

text: "Nothing of him that doth fade"


title: Percy Bysshe Shelley

text: "But doth suffer a sea-change"


title: Percy Bysshe Shelley

text: "Into something rich and strange"


title: Percy Bysshe Shelley

text: Shelley eli hyvin askeettista elämää, ruokaillen viikunoilla ja juoden vettä. Hän oli myös vegaani ja puolusti elämäntapaa A Vindication of Natural Diet kirjoituksessaan ja muutamassa Queen Mab'n säkeessä.


title: Percy Bysshe Shelley

text: Shelley itse koki olevansa ateisti, mutta useat elämäkerturit luonnehtivat hänen aatteitaan pikemminkin panteistisiksi.


title: Miinafregatti Ladoga

text: Miinafregatti Ladoga oli Putilovin telakalla Pietarissa rakennettu venäläinen sota-alus.


title: Miinafregatti Ladoga

text: Aluksen hankintasopimus allekirjoitettiin 20. elokuuta 1862, ja aluksesta piti tulla täystakiloitu "Monarch"-luokan panssarikorvetti. Aluksen alkuperäinen nimi oli Minin ().


title: Miinafregatti Ladoga

text: Sotalaivojen kehitys purjelaivoista yksinomaan konevoimaisiksi oli juuri tätä alusta aloitettaessa voimakkaassa murrosvaiheessa. Englantilainen suunnittelija insinöörikommodori Cowper Phipps Coles (), joka piirsi uudisrakenteen takiloinnin, vaati, että aluksissa oli oltava täysi takilointi.


title: Miinafregatti Ladoga

text: Rakennussuunnitelma muuttui moneen kertaan matkan varrella. Töiden aloitusvaiheessa pituutta ja kantavuutta päätettiin lisätä. Myöhemmin korvetti kasvoi fregatiksi ja päätettiin että se muutetaan kasemattialuksesta tornialukseksi. Perusteena olivat Kronstadtissa maailmanympärimatkansa aikana vierailleen amerikkalaisen tornimonitori "Miantonomon" hyviksi todetut meri- ja taisteluominaisuudet sekä Englannissa Italian laivastolle rakennetun tornikorvetti "Affondatorin" yhtä hyvät vastaavat.


title: Miinafregatti Ladoga

text: Konetehoa nostettiin 3 000 indikoituun hevosvoimaan ja aseistukseksi asennettiin alkuperäistä suuremmat 381 mm tykit. Panssarilevyjen vahvuutta tosin pienennettiin ennen asentamista, koska huolellinenkaan valvonta ei estänyt liikapainoa.


title: Miinafregatti Ladoga

text: Alus rakennettiin lopulta vesillelaskukuntoon seuraavan suunnitelman mukaan: höyrykoneen lisäksi kolme pyöröpuumastoa, keulapuu ja täysi fregattitakila. Aluksen höyrykattilat olivat tuliputkityyppisiä ja niille rakennettiin kaksi leveää ja suhteellisen matalaa savupiippua. Pääaseina oli kuusi 381 mm tykkiä, joista kaksi oli alkuperäisen suunnitelman mukaan keulan panssaritraverssin takana ja loput neljä kahdessa panssaroidussa tykkitornissa. Kevyiden alusten hyökkäyksiä vastaan asennettiin vahva kevyempi, etupäässä 87 ja 64 mm tykkejä sekä neljä konekivääriä käsittänyt aseistus. Alus oli vesirajan yläpuolelta kauttaaltaan panssaroitu, vain komentosillalla oli avoimet etu- ja sivusillat.


title: Miinafregatti Ladoga

text: Aluksen valmistumisvaiheessa Englannissa tapahtunut onnettomuus vaikutti merkittävästi aluksen rakentamiseen. HMS "Captain" oli kaatunut ja uponnut myrskyssä 7. syyskuuta 1870. Onnettomuudessa hukkui myös aluksen suunnittelija insinöörikommodori C. P. Colesin, jonka piirtämä myös Mininin takilointi oli.


title: Miinafregatti Ladoga

text: Vaikka tuhoutunut HMS "Captain" oli varalaidaltaan alle puolet pienempi kuin "Minin" ja siinä oli korkeammat ja järeämmät tornit, miltei kaksi kertaa raskaammat 406 mm tykit sekä korkeammat ja painavammat mastot, samoin sen vakavuusdiagrammi oli huomattavasti huonompi, silti venäläiset päättivät varmuuden vuoksi muuttaa "Mininin" toisenlaiseksi. Mastottomana alus olisi jäänyt muista jälkeen, rannikkopanssarilaivaksi siinä oli aivan liian kevyt panssarointi. Lopulta pitkien neuvottelujen jälkeen päädyttiin alkuperäistäkin kevyempään varustukseen.


title: Miinafregatti Ladoga

text: Aluksesta poistettiin isot tykit, tornit ja lähes koko panssarointi. Vain vesilinjaan jäi ns. panssarivyöte. Tykeiksi asennettiin neljä 203 mm tykkiä kasematteihin ja kaksitoista 152 mm tykkiä erillisille alustoille. Kevyitä aluksia vastaan asennettiin neljä 87 mm tykkiä; hiukan myöhemmin kevyttä aseistusta lisättiin kahdella Baranovskin järjestelmän 64 mm tykillä sekä Hotchkissin valmistamilla kahdella 47 mm ja neljällä 37 mm revolveritykillä.


title: Miinafregatti Ladoga

text: Alus otettiin käyttöön vuonna 1878. Sen uppoama oli 5 940 tonnia, toimintasäde 800 tonnin hiilivarastoilla 2 000 mailia, merikokeissa mitattu suurin nopeus oli 14 solmua.


title: Miinafregatti Ladoga

text: Seuraavina vuosina "Minin" kulki Välimerellä, Karibianmerellä, Intian valtamerellä ja Kaukoidän vesillä. Vuonna 1887 asensivat Franko-Belgen tehtaan asentajat alukseen uudentyyppiset vesiputkikattilat vanhojen tuliputkikattiloiden tilalle.


title: Miinafregatti Ladoga

text: Vuonna 1891 fregatti vieraili Brestissä, Ranskassa.


title: Miinafregatti Ladoga

text: Vuonna 1892 alus teki viimeisen kaukopurjehduksensa eikä enää sen jälkeen poistunut Itämereltä. Alukseen vaihdettiin 4 000 hv kaksoispaisuntakone ja kevyemmät mastot entisten pyöröpuisten tilalle. Aluksesta tehtiin ensin erikoiskoululaiva ja sitten tykistökoululaiva vuonna 1900.


title: Miinafregatti Ladoga

text: Tykistöä modifioitiin.Kasematit poistettiin ja niiden paikalle rakennettiin kansitasolle hiukan kyljestä ulkonevat tykkilavat, joille alkuperäiset neljä 203 mm 30-kaliiperista tykkiä asennettiin kääntyville jalustoille; kaksi 64 mm tykkiä jäivät paikoilleen, muut vaihdettiin kuuteen 152 mm 45-kaliiperiseen ja kuuteen 75 mm 50-kaliiperiseen tykkiin, kahdeksaan 47 mm ja neljään 37 mm yksiputkiseen tykkiin ja neljään konekivääriin.


title: Miinafregatti Ladoga

text: Vuonna 1904 alus riisuttiin ja telakoitiin.


title: Miinafregatti Ladoga

text: Lopulta vuonna 1908 alus muutettiin miinalaivaksi. Tykeiksi asennettiin kaksi 47 mm keskilaivaan ja kaksi 75 mm keulaan, aivan keulaan asennettiin kaksi konekivääriä. Perälle asennettiin miinakiskot ja entiseen kadettimessiin rakennettiin miinavarasto 800 miinalle. Keskimasto poistettiin ja kattiloiden tilalle asennettiin uudet, joilla alus pystyi kehittämään 12,2 solmun nopeuden. Tässä yhteydessä alkuperäiset kaksi savupiippua korvattiin yhdellä huomattavasti korkeammalla. Hiilivarasto supistui 365 tonniin, ja toimintasäteenä 10 solmun nopeudella säilyi 1 520 mailia.


title: Miinafregatti Ladoga

text: Alus sai myös uuden nimen, Ladoga. Ensimmäisen maailmansodan alkaessa vuonna 1914 se oli Venäjän laivaston vanhin palveluksessa oleva alus. Miinalaivueen tukikohdaksi määrättiin Örön linnakesaari läntisellä Suomenlahdella.


title: Miinafregatti Ladoga

text: "Ladoga"n viimeinen miinanlasku, 540 kosketusmiinaa, tapahtui elokuussa 1915. Alus oli palaamassa tukikohtaansa Örössä, kun se ajoi saksalaisen sukellusvene UC 4:n laskemaan miinaan ja upposi noin 40 metrin syvyyteen. Alus onnistuttiin hinaamaan ennen uppoamistaan niin kauas merelle, ettei sen hylky haitannut tukikohdan käyttöä..


title: Miinafregatti Ladoga

text: Hiittisläiset ammattisukeltajat löysivät hylyn 1920-luvulla ja irrottivat kaksi 47 mm tykkiä, konekiväärit ja erinäisiä muita painavia metalliesineitä, jotka nostettiin ylös. Tykit kunnostettiin sotaväen asepajassa Katajanokalla. Toinen niistä tuhoutui vartiotykkivene VMV 17:n mukana jatkosodassa, toinen romutettiin Asekoulussa Kokkolassa 70-luvun puolivälissä.


title: Miinafregatti Ladoga

text: Urheilusukeltajat saivat ensimmäiset kaikumerkit "Ladogan" hylystä syyskesällä 1975. Alkukesällä 1976 turkulainen sukelluskerho Marlin Club löysi hylyn ja naarasi kiinni mastoon. Hylkyä tutkinut sukeltaja kertoi että hylky oli iso ja näytti sotalaivalta.


title: Miinafregatti Ladoga

text: Aluksen nimi varmistui jo eräällä ensimmäisistä sukelluksista, kun perästä löydettiin sen pronssisin kirjaimin tehty nimikilpi. Hylystä nostettiin huomattava määrä erilaatuista tavaraa Sotamuseolle.


title: Miinafregatti Ladoga

text: Erikoisimpia olivat vanhat 78 kierroksen äänilevyt sekä täysin säilyneet umpioituihin lasipurkkeihin pakatut etikkavihannekset ja posliinikorkkisiin pulloihin pakatut virvoitusjuomat. Aluksen varsinaisista varusteista huomattavimpia ovat hyvin säilynyt sekstantti, konetelegrammi sekä yksi höyrypilleistä.


title: Miinafregatti Ladoga

text: Aluksen molemmat mastot olivat vielä tuolloin pystyssä, ja etumastossa oli märssykori. Korin yläpuolella erillisessä telineessä ollut kaarivalolla toiminut valonheitin, jonka erottaa aluksen miinanlaskija-ajan kuvassa, oli jo löydettäessä niin huonossa kunnossa, että siihen ei voinut kajota. Kuvissa hyvin näkyvät etumaston kaksi raakapuuta ja perämaston puomi olivat jo irronneet, kun alus löydettiin uudelleen.


title: Miinafregatti Ladoga

text: Hylyn läheltä löytyi myös sen höyrybarkassi, jota oli ilmeisesti käytetty apuna hinattaessa miinaan ajanutta alusta pois väylältä; se osoittautui olevan liian huonossa kunnossa muuten kuin piirrettäväksi ja kuvattavaksi; lisäksi se on huomattavasti syvemmällä eli 45 metrissä. Barkassin kuuluminen "Ladogaan" tuli heti selväksi, koska aluksen oikeassa kyljessä on kaksi suurta venekurkea eli taavettia, joiden sijoittelu ja koko vastaavat barkassin mittoja.


title: Miinafregatti Ladoga

text: Alemmat miehistökannet ovat edelleen tutkimatta, samoin konetilat.


title: Miinafregatti Ladoga

text: Merivoimien sukeltajat nostivat aluksesta sen kompassikaapin, joka on museoitu, sekä kannelle kiinnitetyn varppiankkurin, jonka Sotamuseo lahjoitti Merivoimien sukeltajakurssille ja joka on sijoitettu Upinniemen varuskunnan Kuntotalon luokse. Lisäksi samalla aluksesta nostettiin toinen sen jäljellä olleista keulatykeistä.


title: Miinafregatti Ladoga

text: Hylky on ainoa säilynyt lajissaan eli ns. välikausialus, joka liikkui sekä purjeilla että koneilla. Hylky asetettiin sittemmin sukelluskieltoon siihen kohdistuneen ilkivallan takia. Vuonna 2006 sukelluslupia alettiin jälleen myöntää.


title: Lauri Sallinen

text: Lauri Sallinen (s. 19. marraskuuta 1979, Helsinki) on Jyväskylässä asuva kirjailija. Hän on valmistunut yhteiskuntatieteiden maisteriksi Jyväskylän yliopistosta vuonna 2004.


title: Lauri Sallinen

text: Sallinen on julkaissut kolme aforismikokoelmaa sekä romaanin, jota hän pitää pääteoksenaan. Sallisen tekstejä on julkaistu myös lehdissä sekä luettu radiossa.


title: Lauri Sallinen

text: Säveltäjä Säde Rissanen on säveltänyt Metsoforte-kuorolle Sallisen romaaniin Sundarananda pohjautuvan, lokakuussa 2005 kantaesitetyn kuoroteoksen.


title: Lauri Sallinen

text: Suurimpana kirjallisena esikuvanaan Sallinen pitää Kahlil Gibrania.


title: Fort Washingtonin valtaus

text: Fort Washingtonin valtaus tapahtui 16. marraskuuta 1776, jolloin Ison-Britannian armeija otti lopullisesti Manhattanin saaren haltuunsa Yhdysvaltain vapaussodassa Yhdysvaltain armeijalta.


title: Fort Washingtonin valtaus

text: Fort Washingtonin linnoitus sijaitsi Manhattanin luoteiskärjessä Hudson-joen kupeessa noin 75 metriä korkealla kukkulalla, mistä se hallitsi Hudson-joen kapeaa salmea vastarannalla olleen "Leen" linnoituksen kanssa.


title: Fort Washingtonin valtaus

text: Kesällä 1776 amerikkalaiset olivat upottaneet salmeen vanhoja laivoja vaikeuttaakseen brittilaivaston liikkumista. Molempien linnoitusten komentajana toimi kenraalimajuri Nathanael Greene, joka taivutti George Washingtonia jättämään joukot, 6 000 sotilasta, linnoituksiin amerikkalaisarmeijan siirtyessä pohjoiseen Harlemin taistelun jälkeen.


title: Fort Washingtonin valtaus

text: Käytännössä ratkaisemattomaan jääneen White Plainsin taistelun jälkeen brittiarmeija kenraali Howen johdolla palasi piirittämään linnoituksia marraskuun alussa. Tällöin kenraali Greene oli Washingtonin mukana ja linnoituksesta vastasi eversti Robert McGaw.


title: Fort Washingtonin valtaus

text: Taistelua edeltävänä päivänä britit pyysivät linnoitusta antautumaan, mutta näiden kieltäydyttyä aloitettiin kenraali Cornwallisin johdolla valtaustoimet 16. marraskuuta ensin tykistötulella ja sitten jalkaväen hyökkäyksin. Linnoituksen puolustus piti jonkin aikaa, mutta brittien hyökätessä kolmelta suunnalta vastarinnan jatkaminen olisi johtanut väistämättömään verilöylyyn ja McGaw antoi antautumiskäskyn. Amerikkalaisista kuoli 54 sotilasta, mutta yli 2 800 jäi vangiksi (arviolta 1 000 haavoittunutta), mikä oli valtava sotilaallinen ja henkinen takaisku.


title: Fort Washingtonin valtaus

text: Neljä päivää myöhemmin Cornwallis marssi tyhjään Leen linnoitukseen, jonka sotilaat amerikkalaiset onnistuvat evakuoimaan päivää aikaisemmin. Mutta kahden linnoituksen ohella he menettivät ennestäänkin niukoista varoistaan paljon arvokasta sotamateriaalia, 146 tykkiä, 12 000 tykinammusta, 2 800 muskettia ja 400 000 panosta.


title: Ilkka Kivimäki

text: Ilkka Kivimäki (s. 20. heinäkuuta 1949 Salossa) on suomalainen entinen rallikartanlukija.


title: Ilkka Kivimäki

text: Kivimäki aloitti kartanlukijana jo 15-vuotiaana kiertäen veljensä Riston kanssa ST-ajoja. Ajokortin saatuaan Ilkka hankki virallisen kilpailulisenssin ja veljekset siirtyivät ralleihin. Toimittuaan veljensä lisäksi muun muassa Esa ja Eero Nuuttilan sekä Pertti Lehtosen kartanlukijana Ilkka aloitti yhteistyön Markku Alénin kanssa vuoden 1973 RAC-rallissa.


title: Ilkka Kivimäki

text: Alén teki kaudeksi 1974 sopimuksen Fiatin rallitallin kanssa ja pyysi Kivimäkeä vakituiseksi kartanlukijakseen. Kivimäki suostui ja alkanut yhteistyö kesti 20 vuotta, vuoden 1993 Jyväskylän Suurajoihin saakka, jolloin molemmat lopettivat aktiiviuransa rallissa. 20 vuoden aikana pari työskenteli muun muassa Fiatille, Lancialle, Toyotalle sekä Subarulle ja saavutti 19 MM-rallivoittoa. Lisäksi kaksikko saavutti kuusi MM-mitalia sekä FIA-Cupin voiton vuonna 1978.


title: Ilkka Kivimäki

text: Uransa jälkeen Kivimäki on toiminut AKK:n rallivalmennuspäällikkönä.


title: Kurahousut

text: Kurahousut ovat vedenpitävät housut, joita lapset käyttävät suojavaatteena ulkoillessaan märällä tai kuraisella säällä. Yleensä kurahousut ovat vuorittomat ja ne puetaan tavallisten ulkovaatteiden päälle. Materiaalina käytetään sadevaatekangasta (esimerkiksi PVC- tai PU-muovia), jonka saumat on hitsattu vesitiiviiksi. Tyypilliset kurahousut ovat malliltaan korkeat olkainhousut. Olkainkurahousuista käytetään toisinaan nimitystä kurahaalari, mutta kurahaalarilla saatetaan tarkoittaa myös kokohaalaria. Vyötärömallisia kurahousuja kutsutaan myös sadehousuiksi. Lasten olkainkurahousuja on yleisesti saatavilla 140 cm:n kokoon saakka. Vyötärökurahousuja on saatavilla kaikenkokoisia.


title: Kurahousut

text: Kurahousuja käyttävät eniten alle kouluikäiset lapset ja monissa päiväkodeissa ja esikouluissa ne ovat pakollinen varuste. Kouluissa kurahousuja ei yleensä käytetä, mutta kouluikäisetkin käyttävät kurahousuja esimerkiksi iltapäiväkerhossa, partiossa ja kotipihalla.


title: Kurahousut

text: Kurahousujen kanssa käytetään yleensä kumisaappaita tai muita vedenpitäviä kenkiä. Kurahousujen lahkeissa on tavallisesti kenkien alle laitettavat kuminauhalenkit, jotka estävät lahkeita nousemasta. Muita kurahousujen kanssa käytettäviä varusteita ovat kurarukkaset (vedenpitävät pitkävartiset suojarukkaset) sekä sadetakki.


title: Kurahousut

text: Kurahousut ovat osittain korvautuneet kosteussuojavaatteilla, jotka ovat vedenpitäviä, hengittäviä ja tavallisen ulkovaatteen näköisiä. Erillisiä kurahousuja käytetään silti edelleen, sillä niillä koetaan olevan joitakin etuja kosteussuojavaatteisiin verrattuna. Kurahousut voidaan pukea suojaksi monien erilaisten ulkovaatteiden päälle ja esimerkiksi autoon noustessa likaiset kurahousut on helppo riisua pois muiden vaatteiden päältä. Kurahousut ovat hinnaltaan edullisia ja ne on helppo puhdistaa ja kuivattaa. Kurahousujen huonoja puolia kosteussuojavaatteisiin nähden ovat hiostavuus ja ylimääräinen pukemisen vaiva.


title: Kremlologia

text: Kremlologia on Venäjän ja aiemmin Neuvostoliiton poliittisen johdon toiminnan ja puheiden tutkimusta, tulkintaa ja analyysia. Sana viittaa Venäjän johtavien hallintoelinten toimipaikkaan, Moskovan Kremliin. Termi kremlologia syntyi Neuvostoliiton aikana, ja siitä on esimerkiksi Saksassa käytössä versio "Kreml-astrologie", jolla viitataan tulkinnan epävarmuuteen. Kremlologian tarkoituksena on ollut tutkia Venäjän ja aiemmin Neuvostoliiton kehitystä ja sen vallankäyttöä, laajemmin myös niiden vaikutuspiirissä olevien alueiden tutkimusta. Neuvostoaikaista kremlologiaa kutsuttiin myös sovjetologiaksi.


title: Kremlologia

text: Kremlologia on monitieteinen ala, mutta kremlologiaksi nimitetään myös poliittisten kommentoijien tulkintoja. Tutkimuksen perusteella on pyritty luomaan myös ennusteita.


title: Isolinnunruoho

text: Isolinnunruoho ("Polygala vulgaris") on suurimmassa osassa Eurooppaa kasvava näyttävä, sinikukkainen kasvi. Suomessa laji on harvinainen ja se on rauhoitettu Manner-Suomessa.


title: Isolinnunruoho

text: Isolinnunruoho kasvaa 10–25 cm korkeaksi. Varret ovat kohenevia tai lähes pystyjä, tyvestä hieman puutuneita. Kukinta-aikana varren alaosa on lehdetön. Sen mehevät pitkänsoikeat lehdet sijaitsevat vuorotellen varressa. Kukinto on lyhyt, harsuhko terttu, jossa kukkia on tavallisesti 10–30 kappaletta. Kukat ovat sinisiä, joskus myös valkoisia tai ruusunpunaisia. 6–8 mm pitkä kukka on erikoisen muotoinen: sen tyvessä on kaksi paperinohutta suurta verholehteä, ja teriö on näiden suojassa. Isolinnunruoho kukkii kesä-heinäkuussa.


title: Isolinnunruoho

text: Isolinnunruoho on yleinen Euroopassa Portugalista Länsi-Venäjälle saakka. Suomen lähialueilla lajia tavataan yleisesti Ruotsin ja Norjan eteläosissa sekä Baltiassa. Suomessa isolinnunruohoa tavataan nykyisin Ahvenanmaalla ja lounaisimmassa Suomessa. Muualta etelärannikolta laji on hävinnyt.


title: Isolinnunruoho

text: Linnunruoho kasvaa kuivahkoilla niityillä, kedoilla, kivisillä mäillä ja ahoilla.


title: Konjunktio (tähtitiede)

text: Konjunktio on tähtitieteellinen tapahtuma, jossa kaksi tai useampi planeettaa asettuvat Maasta katsottuna samalle linjalle. Konjunktio voi olla myös planeetan ja Auringon tai Kuun välinen tapahtuma.


title: Konjunktio (tähtitiede)

text: Konjunktiot ovat mahdollisia, koska planeetat kiertävät ratojaan suurin piirtein samassa tasossa, mutta aina sitä hitaammin, mitä kauempana Auringosta kohde on.


title: Konjunktio (tähtitiede)

text: Tähtitieteellisen määritelmän mukaan kaksi taivaankappaletta on konjunktiossa, kun niiden rektaskensio-koordinaatit ovat yhtä suuret. Arkikäytössä konjunktiolla tarkoitetaan yleensä vain taivaankappaleiden lähekkäin oloa taivaalla.


title: Konjunktio (tähtitiede)

text: Aikaisemmin konjunktioiden oletettiin usein olevan ennusmerkkejä tulevista tapahtumista. Nykyäänkin astrologit pitävät konjunktioita merkittävinä tapahtumina. Nykytieteen näkökulmasta ns. Betlehemin tähti saattoi olla Jupiter-Saturnus tai Jupiter-Venus -konjunktio.


title: Konjunktio (tähtitiede)

text: Alakonjunktio hetki, jolloin planeetta näkyy samalla suunnalla kuin Aurinko ja on havaitsijan ja Auringon välissä. Maasta katsottuna vain Merkurius ja Venus voivat olla alakonjunktiossa. Yläkonjunktio taas on tilanne, jossa Merkurius tai Venus ovat Auringon takana.


title: Viimeinen savotta (elokuva)

text: Viimeinen savotta on Edvin Laineen ohjaama suomalainen draamaelokuva vuodelta 1977. Elokuva perustuu Kalle Päätalon vuonna 1966 julkaistuun samannimiseen romaaniin. Elokuva on viimeinen Risto Orkon tuottama elokuva.


title: Viimeinen savotta (elokuva)

text: Kirja sekä elokuva kertoo Vikke Nilon seikkailuista pula-ajan ja köyhyyden aikana. Nilo joutuu huutolaislapseksi nuorena, mutta karkaa kotoa. Nilo tapaa Hosumapalo-nimisen nuorukaisen ja he lähtevät ilotaloon, mistä Nilo karkaa. Nilo toimii tukkilaisena ja on rippikoulussa.


title: Viimeinen savotta (elokuva)

text: Vikke Nilolla on myös uskollinen ystävä ja repunkantaja, Einari Mättö, ”Pyrjähtämätön Einari”, jonka Vikke hetkellisesti hylkää ja jättää 40 asteen pakkaseen. Einari kuolee sairastuttuaan kylmettymisen jälkeen. Vanha Nilo ajautuu kunnalliskotiin ja sieltä karattuaan sanansanoen itsekin muuttuu poroksi.


title: Viimeinen savotta (elokuva)

text: "Viimeinen savotta" sai varsin suopeat arvostelut, joissa sitä pidettiin jopa Edvin Laineen parhaisiin elokuvaohjauksiin kuuluvana. Elokuva oli Suomessa vuoden 1977 katsotuin teatterielokuva yli 497 000 katsojallaan.


title: Viimeinen savotta (elokuva)

text: "Video-oppaassa" vuodelta 1994 Bello Romano antoi "Viimeiselle savotalle" kaksi tähteä viidestä, mikä vastaa sanallista arviota ”keskinkertainen”.


title: Taivutus

text: Taivutus tarkoittaa seuraavia asioita:


title: Atomium

text: Atomium on insinööri André Waterkeyn sekä arkkitehtien André ja Jean Polak suunnittelema monumentti, joka rakennettiin Brysselin vuoden 1958 maailmannäyttelyä varten. Se on raudan kiderakenteen 165-miljardikertainen suurennos, kaikkiaan 102 metriä korkea. Alkuperäisen suunnitelman mukaan monumentti piti pystyttää vain puoleksi vuodeksi, mutta sittemmin siitä on tullut kuuluisa turistinähtävyys.


title: Atomium

text: Monumentti koostuu yhdeksästä halkaisijaltaan 18-metrisestä teräksella katetusta pallosta, sekä niitä yhdistävistä putkikäytävistä. Pallot on sijoitettu toisiinsa nähden siten, että ne muodostavat kärjellään seisovan kuution, jonka yksi avaruuslävistäjä on pystysuorassa; kahdeksan palloa on tämän kuution kärkipisteissä ja yksi sen keskipisteessä. Tämä vastaa täsmälleen sitä, miten kiteessä yhden alkeiskopin muodostavat atomit ovat sijoittuneet toisiinsa nähden raudassa tai muussa sellaisessa aineessa, jolla on "tilakeskinen kuutiollinen" kiderakenne.


title: Atomium

text: Pystysuorassa yhdysputkessa kulkee hissi, jolla pääsee ylimmäiseen palloon ja vinoissa putkissa menee portaita sekä liukuportaita. Ylimmässä pallossa on Belgium Taste -ravintola.


title: Atomium

text:
Keväällä 2006 Belgia julkaisi kahden euron erikoisrahan, jonka kuvapuolelle oli lyöty kuva "Atomium"-monumentista.
Atomiumista otettujen kuvien julkaiseminen ilman lupaa oli kiellettyä aikaisemman Belgian maisemanvapautta koskevan lain rajoitusten takia. Pysyvistä kuvataiteen ja arkkitehtuurin teoksista otettujen kuvien ei-kaupallinen julkaiseminen on kuitenkin ollut mahdollista Belgiassa vuonna 2016 tulleen uuden lainkohdan takia.


title: Matthias Grünewald

text: Matthias Grünewald (noin 1475–1528) oli saksalainen renessanssimaalari, joka tunnetaan nykyisin lähinnä hänen Issenheimin luostarikirkkoon maalaamastaan, ristiinnaulittua Kristusta esittävästä alttaritaulustaan. Hän maalasi kuitenkin paljon muutakin, mm. useita ristiinnaulitsemiskohtauksia, Kristuksen ylösnousemuksen sekä kohtauksia pyhän Antoniuksen elämästä.


title: Matthias Grünewald

text: Grünewald toimi Mainzin arkkipiispan hovimaalarina, arkkitehtina ja insinöörinä vuosina 1508–1514. Grünewald oli pitkään unohduksissa, sillä hänen töitään pidettiin toisen saksalaisen renessanssitaiteilijan, Albrecht Dürerin teoksina.


title: Risto Mannisenmäki

text: Risto Mannisenmäki (s. 28. toukokuuta 1959) on rallin kartanlukija ja kaksinkertainen maailmanmestari.


title: Risto Mannisenmäki

text: Mannisenmäki aloitti uransa kartanlukijana 1989 ja toimi mm. Tommi Mäkisen, Sebastian Lindholmin ja Ari Mökkösen kartanlukijana kansallisissa kilpailuissa. Vuosina 1996 ja 1997 Risto toimi Tapio Laukkasen vakituisena kartanlukijana ja kiersi Suomen sekä Britannian kansallisia rallisarjoja sekä joitain MM-ralleja.


title: Risto Mannisenmäki

text: Kaudelle 1998 Mannisenmäki siirtyi Tommi Mäkisen kartanlukijaksi Mäkisen entisen kartanlukijan Seppo Harjanteen lopetettua uransa. Parivaljakko voitti maailmanmestaruudet vuonna 1998 ja 1999 ja oli MM-sarjan viides vuonna 2000. Korsikan rallissa 2001 sattuneessa onnettomuudessa Mannisenmäeltä murtui selkänikama ja hänen aktiiviuransa kartanlukijana päättyi.


title: Risto Mannisenmäki

text: Mannisenmäki voitti Vuoden Moottoriurheilija-tittelin vuonna 1999 yhdessä Tommi Mäkisen sekä Mika Häkkisen kanssa.


title: Risto Mannisenmäki

text: Mannisenmäki on ollut aktiivisesti mukana rallivalmennustoiminnassa sekä ennen uraansa kartanlukijana että sen jälkeen, ja hänet valittiin vuonna 2004 AKK:n ralliautoilun valmennusvastaavaksi. Pesti AKK:n valmennusvastaavana päättyi vuoden 2011 lopussa ja Mannisenmäki siirtyi töihin metsäalalle, mutta järjestää yksityisyrittäjänä matkoja kilpa-ajotapahtumiin.


title: Taivutus (kielioppi)

text: Taivutus tarkoittaa kieliopissa sanan muokkaamista tai merkitsemistä ilmaisemaan kieliopillista tietoa kuten sijaa, sukua, aikamuotoa, lukua ja persoonaa. Kielet, joissa esiintyy paljon taivutusta, luokitellaan synteettisiksi kieliksi.


title: Taivutus (kielioppi)

text: Esimerkiksi suomen kielessä taivutettavan sanan vartalon loppuun tulee taivutuspäätteitä eli suffikseja. Nominatiivi "kissa" taipuu genetiiviin "kissan" − sanan loppuun lisätään -n-pääte. Lisäksi sanan vartalossa voi tapahtua astevaihtelua: nominativi "kakku" taipuu genetiiviin "kakun" - toinen k katoaa keskeltä sanaa.


title: Taivutus (kielioppi)

text: Kielen sanat ryhmitellään usein "taivutusluokkiin" sen mukaan, millaisia päätteitä taivutuksessa käytetään ja millaisia muutoksia taivutus aiheuttaa sanan muotoon. Latinan kieliopissa nominien taivutusluokkia kutsutaan "deklinaatioiksi" ja verbien taivutusluokkia "konjugaatioiksi". Sama terminologia on periytynyt monien muidenkin kielten kielioppeihin.


title: Jean-Christophe Boullion

text: Jean-Christophe Boullion (s. 27. joulukuuta 1969, Saint-Brieuc, Ranska) on ranskalainen kilpa-ajaja, joka ajoi vuonna 1995 F1-sarjassa Sauber-Fordia.Boullion saavutti urallaan 3 MM-pistettä.


title: Jean-Christophe Boullion

text: Boullion sai paikan Sauberilta, kun loukkaantumisen jälkeen paluun tehneen Karl Wendlingerin suoritustaso oli tallille pettymys. Boullion ajoi ensimmäisen kilpailunsa Monte Carlon kaduilla Monacon Grand Prix'ssa. Ranskalainen saikin noukittua kauden aikana muutaman pisteen, mutta oli huomattavasti heikompi kuin tallikaverinsa Heinz-Harald Frentzen, joka saavutti 15 MM-pistettä ja MM-pisteitden 9.sijan. Kauden kahteen viimeiseen kilpailuun Peter Sauber otti jälleen mukaan Wendlingerin, ja Boullionin viimeiseksi F1-kilpailuksi jäi Tyynenmeren Grand Prix Aidan Okayama Circuitilla syksyllä 1995. Vuonna 1996 Boullion toimi Williams-Renault'n testikuljettajana.


title: Jean-Christophe Boullion

text: F1-uransa jälkeen Boullion on ajanut vakioautoja ja urheiluautoja, joiden parissa hän rakentanut menestyksekkään uran. Boullion on osallistunut useita kertoja Le Mansin 24 tunnin ajoon. Vuonna 2006 Boullion voitti urheiluautojen kestävyyskilpailujen Le Mans -sarjan parinsa Emmanuel Collardin kanssa. Boullion ja Collard ajoivat entisen ranskalaisen F1- ja urheiluautokuljettaja Henri Pescarolon tallin Pescarolo-Judd -autolla.


title: Tytti Määttä

text: Tytti Määttä (o.s. Seppänen, s. 1980 Vaala) on keskustalainen poliitikko ja koulutukseltaan valtiotieteiden maisteri. Syyskuussa 2017 Määttä valittiin Kuhmon kaupunginjohtajaksi. Uuteen tehtäväänsä hän siirtyi vuoden 2018 alusta.


title: Tytti Määttä

text: Ennen Kuhmon kaupunginjohtajan virkaa hän oli syntymäkuntansa Vaalan kunnanjohtaja lokakuusta 2009 joulukuuhun 2017. Hän siirtyi Vaalan kunnanjohtajaksi Kuntaliiton erityisasiantuntijan tehtävästä.


title: Tytti Määttä

text: Määttä on vaikuttanut muun muassa Keskustanuorten varapuheenjohtajana ja Pohjoismaiden Keskustanuorten puheenjohtajana. Vuonna 2006 hänet valittiin Nuorten Pohjoismaiden neuvoston puheenjohtajaksi. Määttä toiminut myös Suomen Keskustan puoluevaltuuskunnan jäsenenä ja ollut ehdokkaana vuosien 2003 ja 2007 eduskuntavaaleissa sekä 2004 eurovaaleissa.


title: Ferrari F2005

text: F2005 on auto, jolla Ferrari-talli kilpaili Formula 1-sarjassa kaudella 2005. Autoa ajoivat Michael Schumacher ja Rubens Barrichello.


title: Ferrari F2005

text: Ferrari aloitti kauden perinteiseen tapaan vanhalla autolla (F2004M), jonka vauhti osoittautui kuitenkin riittämättömäksi. Uusi auto tuotiin pikavaudilla radalle, mutta ei tuottanut silti merkittävää parannusta vauhtiin. Ainoa voitto saavutettiin Yhdysvaltain Grand Prix'sta, jolloin Schumacher voitti.


title: Perämeren saaret

text: Perämeren saaret (FI 130 0302) on Perämeren kansallispuistoa täydentävä Natura-alue, joka käsittää Perämeren kansallispuiston ja Hailuodon välisen rannikkomerialueen saaria sekä saaristoja. Alueella olevat saaret kuuluvat Kemin, Simon, Iin, Haukiputaan, Oulun ja Hailuodon kuntiin. Alueen maapinta-ala on noin 8 km², ja sitä hoitaa Metsähallitus.


title: Perämeren saaret

text: Useat saarista ovat jo vanhastaan kalastajien tukikohtia, ja niillä on kalastajatupia sekä merimerkkejä. Saarilla on myös laavuja ja autiotupia veneilijöille.


title: Perämeren saaret

text: Alueen huomattavimmat saaret ovat Iin Röyttä sekä Satakari Iin edustalla.


title: Mircea Lucescu

text: Mircea Lucescu (s. 29. heinäkuuta 1945 Bukarest) on romanialainen jalkapallovalmentaja ja entinen hyökkääjä. Hän on yksi Romanian menestyksekkäimmistä jalkapallovalmentajista. Elokuusta 2017 lähtien hän on toiminut Turkin jalkapallomaajoukkueen päävalmentajana.


title: Mircea Lucescu

text: Myös hänen poikansa Răzvan on jalkapalloilija ja valmentaja.


title: Mircea Lucescu

text:
Lucescu vietti lähes koko pelaajauransa FC Dinamo Bukarestissa. Vuosien 1963–1965 ja 1967–1977 aikana Lucescu pelasi joukkueen paidassa 250 ottelua ja teki niissä 57 maalia.
Lucescu siirtyi vuonna 1977 Corvinul Hunedoaraan, jossa pelasi 50 ottelua ja teki 9 maalia ennen kuin päätti aktiiviuransa 1982.


title: Mircea Lucescu

text: Romanian maajoukkuetta Lucescu edusti 74 maaottelussa tehden niissä 9 maalia. Hän oli mukana Romanian joukkueessa MM-kisoissa 1970.


title: Mircea Lucescu

text: Meriitit pelaajanaLucescu aloitti valmennusuransa 1979 Corvinul Hunedoarassa. 1981 hänet nimettiin Romanian jalkapallomaajoukkueen päävalmentajaksi. Lucescu toimi maajoukkuevalmentajana neljä vuotta. Hänen johdollaan Romania selvisi EM-kisoihin 1984. EM-lopputurnauspaikka oli maan historian ensimmäinen. Kisat päättyivät jo alkulohkoon, mutta Lucescun nimi oli jo kirjoitettu romanialaiseen jalkapallohistoriaan. Hän jatkoi maajoukkuevalmentajana kisojen jälkeen ja 1985 hän aloitti myös FC Dinamo Bukarestin päävalmentajana. Maajoukkuepesti päättyi potkuihin kesällä 1986, mutta menestys Dinamossa jatkui. Lucescu lopetti Dinamo Bukarestissa huipulla 1990 joukkueen voitettua sekä Romanian liigamestaruuden että cupin.


title: Mircea Lucescu

text: 1990 Lucescu suuntasi matkansa ulkomaille ja siirtyi italialaisen Pisa Calcion päävalmentajaksi. 1991 hän siirtyi Pisasta Brescia Calcioon. Ensimmäisellä kaudellaan päävalmentajana Lucescu johdatti Brescian Serie B:stä Serie A:han. Seuraavalla kaudella joukkue kuitenkin putosi takaisin Serie B:hen nousten taas 1993–94 kauden päätteeksi Serie A:han. 1994–95 Brescia jäi Serie A:n sarjajumboksi ja Lucescun viimeiseksi jääneellä kaudella 1995–96 Serie B:ssä vasta sijalle 16.


title: Mircea Lucescu

text: 1996 Lucescu ryhtyi Reggianan päävalmentajaksi, mutta palasi jo seuraavana vuonna takaisin Romaniaan ja Rapid Bukarestiin. 1998 Lucescu luotsasi Rapid Bukarestin Romanian cupin voittoon ja 1999 Romanian mestaruuteen. Vuonna 1999 Lucescu valmensi myös lyhyen aikaa italialaista FC Internazionale Milanoa.


title: Mircea Lucescu

text: Vuonna 2000 Lucescu seurasi Fatih Terimiä turkkilaisseura Galatasaray SK:n päävalmentajana. Lucescun johdolla Galatasaray voitti UEFA Super Cupin 2000, selvisi puolivälieriin Mestarien liigassa 2000–01 sekä voitti Turkin mestaruuden 2001–02. Lucescu joutui lähtemään seurasta 2002, kun joukkue päätti ottaa entisen päävalmentajansa Fatih Terimin takaisin.


title: Mircea Lucescu

text:
Lucescu siirtyi 2002 paikallisvastustaja Beşiktaş JK:n päävalmentajaksi. Lucescun johdolla Besiktas juhli kauden 2002–03 päätteeksi Turkin mestaruutta häviten vain yhden ottelun koko kauden aikana. UEFA Cupissa seura selvisi puolivälieriin, mutta taipui SS Laziolle.
Lucescu lähti Besiktasista 2004 ja siirtyi Ukrainan pääsarjassa pelaavan FK Šah’tar Donetskin päävalmentajaksi. Marraskuussa 2005 Donetsk pelasi UEFA Cupissa Lucescun pojan Răzvanin valmentamaa Rapid Bukarestia vastaan.
Donetskissa Lucescu on voittanut Ukrainan liigamestaruuden 2005 ja 2006 sekä Ukrainan cupin 2005 ja supercupin 2005.


title: Mircea Lucescu

text: Kaudella 2008/09 Lucescu luotsasi Shakhtarin sensaatiomaisesti UEFA Cupin loppuotteluun, jossa joukkue kukisti jatkoajalla SV Werder Bremenin 2–1. Mestaruus oli seuralle sen historian ensimmäinen ja samalla ensimmäinen ukrainalaisseuran mestaruus UEFA Cupissa. Voitto jää myös historiaan, sillä se oli viimeinen UEFA Cupin loppuottelu. Kaudella 2009/10 pelataan jo uutta Eurooppa-liigaa.


title: Mircea Lucescu

text: Heinäkuussa 2009 Lucescu sai sydänkohtauksen ja joutui sairaalahoitoon Ukrainassa. Hän on kuitenkin toipunut operaatiosta ja johdatti joukkueensa UEFA Super Cupin loppuotteluun elokuussa 2009. FC Barcelona vei kuitenkin pokaalin 1–0 voitolla. Kaudella 2009/10 Lucescu palautti Shakhtar Donetskin Ukrainan mestariksi kahden vuoden tauon jälkeen. Kaudella 2010/11 Lucescu johdatti Shakhtarin Mestarien liigassa hyviin tuloksiin ja tie katkesi vasta puolivälierätappioon FC Barcelonalle. Suoritus oli seuran paras Mestarien liigassa. Kotimaassa Shakhtar jatkoi myös loistavia esityksiään ja voitti liigassa viidennen mestaruutensa Lucescun alaisuudessa. Kausi huipentui Ukrainan cupin mestaruuteen, kun Shakhtar kaatoi loppuottelussa FK Dynamo Kiovan 2–0. Tuplamestaruus oli Lucesculle toinen Shakhtarin peräsimessä.


title: Mircea Lucescu

text: Loppiaisena 2012 Lucescu loukkaantui vakavasti törmättyään autollaan raitiovaunuun Bukarestissa. Lääkärien mukaan hänellä ei ole hengenvaaraa, mutta häneltä on murtunut kylkiluita ja hänen keuhkoissaan on repeämiä. Lucescu leikattiin onnettomuuden jälkeen ja sairaalalähteiden mukaan hänen toipumisensa on alkanut hyvin.


title: Mircea Lucescu

text: Pelikentillä kevät 2012 sujui Lucesculta paremmin ja onnettomuudestaan toipunut romanialainen johdatti Shakhtarin toiseen perättäiseen Ukrainan tuplamestaruuteen. Cupin finaalissa Shakhtar kaatoi FK Metalurh Donetskin ja liigassa ainoana mestaruutta uhannut FK Dynamo Kiova jäi lopulta kakkoseksi. Lucescu johdatti Shakhtarin Ukrainan mestariksi vielä kausilla 2012/13 ja 2013/14 saavuttaen seuran peräsimessä kaikkiaan kahdeksan maan liigamestaruutta. Kaudella 2015/16 Lucescu luotsasi seuransa Ukrainan cupin mestariksi viidettä kertaa. Lucescu jätti seuran kauden jälkeen 12 valmennusvuoden päätteeksi. 70-vuotias Lucescu ilmoitti voitokkaan finaalin jälkeen olevansa "vapaa valmentaja, joka etsii uutta seuraa". Uusi seura löytikin pian ja toukokuun lopussa Lucescu allekirjoitti kaksivuotisen sopimuksen FK Zenitin kanssa.


title: Mircea Lucescu

text: Lucescu luotsasi kaudella 2016/17 Zenitin Venäjän liigassa kolmanneksi ja eroa mestaruuden voittaneeseen Spartakiin kertyi kahdeksan pistettä. Eurooppa-liigassa lohkonsa voittanut Zenit putosi jo ensimmäisellä pudotuspelikierroksella RSC Anderlechtille, joten Lucescun ja Zenitin kausi päättyi ilman mestaruuksia. Kauden jälkeen seura ilmoitti purkaneensa konkarivalmentajan sopimuksen.


title: Mircea Lucescu

text: Elokuun alussa 2017 Lucescusta tuli Turkin jalkapallomaajoukkueen päävalmentaja. Hän ilmoitti, että valmennustehtävä on hänen pitkän uransa viimeinen.


title: Oiva Kallio

text: Oiva Sakari Kallio (23. heinäkuuta 1884 Alaveteli – 13. elokuuta 1964 Helsinki) oli suomalainen arkkitehti.


title: Oiva Kallio

text: Kallio valmistui arkkitehdiksi Polyteknillisestä opistosta vuonna 1904. Valmistumisensa jälkeen hän teki opintomatkoja muihin Pohjoismaihin sekä Keski-Eurooppaan.


title: Oiva Kallio

text: Ennen oman toimistonsa perustamista vuonna 1912 Kallio oli jo suunnitellut Karkun kirkon (kirkko valmistui kuitenkin vasta 1913). Kallio työskenteli myös yhdessä veljensä arkkitehti Kauno Kallion kanssa. Yhdessä he osallistuivat moniin arkkitehtikilpailuihin ja suunnittelivat muun muassa Imatran voimalaitoksen julkisivun.


title: Joe Montana

text: Joseph Clifford Montana (s. 11. heinäkuuta 1956, New Eagle, Pennsylvania, Yhdysvallat) on yhdysvaltalainen amerikkalaisen jalkapallon pelaaja. Hän pelasi aktiiviurallaan San Francisco 49ersin ja Kansas City Chiefsin pelinrakentajana. Häntä pidetään yleisesti kaikkien aikojen parhaana pelinrakentajana. Hän sai lempinimen "Joe Cool" kyvystään pysyä rauhallisena tiukoissakin tilanteissa.


title: Joe Montana

text: Montanan ollessa pelinrakentajana San Francisco 49ers voitti neljä Super Bowlia. Lopetettuaan uransa hänet valittiin Pro Football Hall of Fameen 2000.


title: Joe Montana

text: High schoolissa Montana menestyi amerikkalaisessa jalkapallossa, koripallossa ja baseballissa. Jalkapallossa hän oli koulunsa joukkueen aloittava pelinrakentaja kahden vuoden ajan ja koripallossa hän johti joukkueensa mestaruuteen viimeisenä opiskeluvuotenaan.


title: Joe Montana

text: Hänelle tarjottiin koripallostipendiä North Carolina State Universityyn, mutta hän valitsi Notre Damen yliopiston. Aloitettuaan yliopistouransa vaihtopenkiltä, hän sai myöhemmin aloittavan pelinrakentajan paikan ja valtakunnallista huomiota ensimmäisestä huomattavasta voitostaan oltuaan tappiolla ottelun viimeisellä neljänneksellä (1977, vs. Purdue) sekä kahdesta Cotton Bowl-voitosta (1978, vs. Texas Longhorns, 38-10 ja 1979, vs. Houston Cougars, 35-34). Varsinkin jälkimmäinen näistä loi perusteet Montanan maineelle - hän pelasi flunssaisena ja joutui pois pelistä orastavan hypotermian takia kolmannella neljänneksellä, mutta palasi ottelun loppuhetkillä ja teki voittoon tarvitun touchdownin ottelun viimeisillä sekunneilla.


title: Joe Montana

text: Montana oli 49ersin kolmannen kierroksen varaus vuonna 1979. Pelattuaan ensimmäisen kauden puoliksi Steve DeBergin kanssa, hänestä tuli aloittava pelinrakentaja toisella kaudellaan. Jo tuolloin hän johti joukkueensa ensimmäiseen 26:sta comeback-voitostaan (voitto tappioasemasta viimeisellä neljänneksellä) 49ersin paidassa. Vastassa oli New Orleans Saints ja ottelu päättyi 38-35 (49ers ehti olla tappiolla 28 pistettä).


title: Joe Montana

text: Seuraavana vuonna (1981) 49ers voitti historiansa ensimmäisen mestaruuden - Super Bowl XVI:ssä kaatui Cincinnati Bengals 26-21. Mestaruusottelua edeltävässä konferenssifinaalissa Montana johti joukkueensa voittoon viimeisellä minuutilla Dallas Cowboysia vastaan. Ratkaiseva touchdown - heittopeli Dwight Clarkille tunnetaan tänäkin päivänä nimellä The Catch. Itse Super Bowlissa Montana heitti 157 jaardia (14 onnistunutta 22 yrityksestä) ja yhden touchdownin. Hänet valittiin ottelun arvokkaimmaksi pelaajaksi (MVP).


title: Joe Montana

text:
Vuonna 1983 Montana toi joukkueensa kaksi kertaa tappioasemasta johtoon playoffeissa, mutta voitti näistä vain toisen - Washington Redskins voitti konferenssifinaalin 24-21.
Vuonna 1984 49ers voitti 15 ottelua 16:sta. Montana toi joukkueensa kahdesti tappiosta voittoon (vs. Detroit Lions 30-27, viimeisen sekunnin potkumaalilla ja vs. Cincinnati Bengals 23-17, touchdown ja kaksi potkumaalia viimeisen 10 minuutin aikana). Super Bowlissa Montana voitti pelinrakentajian kaksintaistelun Dan Marinoa vastaan ja 49ers voitti Miami Dolphinsin 38-16. Montana valittiin jo toisen kerran ottelun MVP:ksi.


title: Joe Montana

text: Kolmena seuraavana vuotena 49ers menestyi runkosarjassa, mutta putosi heti playoffsien ensimmäisellä kierroksella. Montana ei onnistunut heittämään ensimmäistäkään touchdownia näissä kolmessa playoff-ottelussa. Kaudella 1986 Montana loukkaantui ja joutui selkäleikkaukseen. Hän ehti kuitenkin pelata kauden seitsemän viimeistä ottelua ja johti joukkueensa jälleen playoffseihin. Kausi kuitenkin loppui ikävästi - hän sai aivotärähdyksen ottelussa New York Giantsia vastaan, joutui jättämään kentän ja 49ers hävisi 49-3. Seuraavana vuonna hän heitti eniten jaardeja ja touchdowneja urallaan, mutta 49ers kärsi yllätystappion playoffseissa Minnesota Vikingsia vastaan.


title: Joe Montana

text: Kaudella 1988 Montana kärsi useista loukkaantumisista ja joutui kilpailemaan aloittavan pelinrakentajan paikasta Steve Youngin kanssa. Päästyään taas kuntoon Montana johti 49ersin divisioonan mestaruuteen. Playoffeissa 49ers voitti Minnesotan 34-9 ja jäätävän kylmissä olosuhteissa pelatussa konferenssifinaalissa kaatui suosikkina otteluun lähtenyt Chicago Bears 28-3. Super Bowl XXIII:ssä Montana pelasi yhden uransa parhaista otteluista. Hän heitti 357 jaardia (23/36) ja 2 touchdownia. 49ers oli 16-13 tappiolla, kun peliaikaa oli jäljellä vain 3:10, mutta Montana johti joukkueensa 92 jaardin driveen, joka päättyi ratkaisevaan touchdowniin (heittopeli John Taylorille, peliaikaa jäljellä 0:34). Tämä oli Montanan uran ainoa Super Bowl, jossa hän ei saanut MVP-palkintoa - se meni hänen monivuotiselle 'tutkaparilleen', laitahyökkääjä (wide receiver) Jerry Ricelle.


title: Joe Montana

text: Kausi 1989 oli 49ersin historian parhaita. Joukkue keräsi eniten voittoja koko liigassa - 14 voittoa 16 ottelussa. Montana heitti 3521 jaardia ja 26 touchdownia sekä sai siihen asti korkeimman quarterback rating-pistemäärän liigan historiassa. Hänet valittiin koko liigan parhaaksi pelaajaksi. 49ers voitti molemmat playoff-ottelunsa todella helposti (vs. Minnesota Vikings, 41-13 ja vs. Los Angeles Raiders, 30-3). Super Bowlissa Montana sai ensimmäisenä pelaajana kolmannen MVP-palkinnon, kun 49ers murskasi Denver Broncosin 55-10. Tulos on edelleen Super Bowlin historian suurin voittomarginaali.


title: Joe Montana

text:
Seuraavalla kaudella Montana johti 49ersin jälleen runkosarjan parhaaksi joukkueeksi ja Sports Illustrated -lehti valitsi hänet vuoden urheilijaksi (Sportsman of the Year). Tuolla kaudella hän myös teki kaksi seuran ennätystä ottelussa Atlanta Falconsia vastaan - hän heitti 476 jaardia ja 6 touchdownia yhdessä ottelussa (Steve Young on sivunnut jälkimmäistä).
Montana loukkaantui Leonard Marshallin taklauksesta konferenssifinaalissa. Hän menetti koko kauden 1991 ja suuren osan kaudesta 1992 (hän pelasi erittäin hyvin kauden lopulla Detroit Lionsia vastaan). Tässä vaiheessa seuran kakkospelinrakentaja Steve Young oli kuitenkin syrjäyttänyt hänet.


title: Joe Montana

text: Montana treidattiin Kansas City Chiefsiin huhtikuussa 1993. Hänen tulonsa (sekä samanaikainen treidi, joka toi Marcus Allenin Los Angelesista Kansas Cityyn) sai huomattavaa mediahuomiota kaupungissa.


title: Joe Montana

text: Montana oli loukkaantuneena osan kaudesta 1993, mutta johti Chiefsin kahteen comeback-voittoon playoffeissa ja aina konferenssifinaaliin asti. Joukkue kuitenkin hävisi tuon ottelun Buffalo Billsille (eikä Chiefs ole sen koommin voittanut ensimmäistäkään playoff-ottelua). Montana valittiin tuon kauden jälkeen viimeistä kertaa Pro Bowliin.


title: Joe Montana

text: Hän pelasi Chiefsissä vielä kauden 1994. Tuon kauden tähtihetkiä olivat pelinrakentajien "kaksintaistelut" Denverin John Elwayn sekä hänen seuraajansa 49ersissä, Steve Youngin kanssa. Chiefs voitti molemmat ottelut ja selvisi playoffseihin, mutta hävisi ensimmäisen ottelun. Montana vetäytyi kentiltä kauden 1994; hänen seuraajansa Kansas Cityssä oli Steve Bono, Montanan toinen varamies San Franciscosta.


title: Joe Montana

text: Montana ansaitsi lempinimensä "Joe Cool" ja "Comeback Kid" paitsi rauhallisuudellaan tiukoissa tilanteissa, myös kyvyllään voittaa otteluita suuristakin tappioasemista - hän keräsi urallaan 31 comeback-voittoa oltuaan tappiolla viimeisellä neljänneksellä. "The Catch" sekä "The Drive", voittopisteet tuonut drive Super Bowl XXIII:ssä Cincinnati Bengalsia vastaan, ovat erottamaton osa NFL:n historiaa.


title: Joe Montana

text: Vuosinaan 49ersin pelinrakentajana, Montana heitti 2929 onnistunutta heittoa 4600 yrityksestä ja keräsi niillä 35142 jaardia, 244 touchdownia ja vain 123 syötönkatkoa. Hän heitti yli 300 jaardia yhdessä ottelussa 35 kertaa. Koko uran tilastot ovat seuraavanlaiset: 3409 onnistunutta 5391 yrityksestä, 273 TD:tä, 139 syötönkatkoa ja 40551 jaardia. Lisäksi hän juoksi 1676 jaardia ja 20 touchdownia. Hänen koko uransa QB rating-pisteluku on 92,3 - tällä hetkellä NFL:n historian neljänneksi paras.


title: Joe Montana

text: Montana pitää lisäksi hallussaan ennätyksiä mm. touchdownien lukumäärässä (45) ja heitetyissä jaardeissa (5772) playoff-otteluissa. Neljässä Super Bowlissa hän heitti 83 onnistunutta heittoa 122 yrityksestä, 1142 jaardia, 11 TD:tä - ilman ensimmäistäkään syötönkatkoa. Hän on tähän mennessä (2006) ainoa pelaaja, joka on saanut kolme Super Bowl MVP-palkintoa. Hän pelasi urallaan kahdeksan kertaa Pro Bowlissa.


title: Joe Montana

text: Hänen menestyksensä taustatekijöitä olivat päävalmentaja Bill Walshin erittäin tehokas "West Coast Offense", joukkue täynnä silloisia ja tulevia supertähtiä sekä Montanan vertaansa vailla ollut kyky löytää aina avoimena ollut vastaanottaja syötöilleen.


title: Onnen-Pekka

text: Onnen-Pekka on Edvin Laineen ohjaama suomalainen elokuva vuodelta 1948. Sen on käsikirjoittanut Toivo Kauppinen. Komedian pääosia näyttelee kaksi aikansa lapsitähteä, Veli-Matti Kaitala ja Ritva-Leena Åberg. Veli-Matti esittää Pekka Aaltoa, varakkaan tuomarin suuren kartanon perinyttä poikaa, jota kartanossa asuvat tuomarinvainaan sisarukset yrittävät pelotella kummittelemalla. Laineella itsellään on elokuvassa ärisevän everstin roolin.


title: Onnen-Pekka

text: Aikalaisarvioissa elokuva jäi vähälle huomiolle. Sekä Paula Talaskivi ("Helsingin Sanomat") että Juha Nevalainen ("Ilta-Sanomat") moittivat lähinnä ohjaajaa siitä, että tämä on tehnyt vaimeaa työtä, josta puuttuu ylitsepursuava iloisuus. Kaitala sai kiitosta, keskeiset aikuisnäyttelijät eivät: ”Yksi näyttelee sillä lailla ja toinen tällä lailla ja ohjaaja antaa näytellä” (Nevalainen).


title: Onnen-Pekka

text: Myöhemmässä arviossa (Arto Pajukallio) Laine itse saa kiitosta mainiona everstinä.


title: Domenico Schiattarella

text: Domenico Schiattarella (s. 17. marraskuuta 1967, Milano, Italia) on italialainen kilpa-ajaja, joka tunnetaan myös Mimmo Schiattarellana. Schiattarella ajoi F1-sarjassa kausina 1994 ja 1995.


title: Domenico Schiattarella

text: Schiattarella sai ensimmäisen mahdollisuutensa ajaa F1-sarjassa loppukaudella 1994. Rahavaikeuksissa painiva Simtek-talli otti Schiattarellan ranskalaisen Jean-Marc Gounonin tilalle, koska Schiattarella pystyi maksamaan paikasta Gounonia enemmän. Ensimmäinen kilpailu Euroopan GP:ssa Espanjan Jerezin radalla tuotti 19. sijan - kilpailun viimeisen ja 5 kierrosta voittajalle jääneenä. Seuraavassa kilpailussa Schiattarellan paikan otti varakas Taki Inoue, mutta Domenico pääsi mukaan jälleen kauden viimeiseen kilpailuun Australian GP:hen, jossa kohtaloksi koitui vaihdelaatikkorikko.


title: Domenico Schiattarella

text: Schiattarella säilytti paikkansa Simtekillä kaudelle 1995, vaikka sopimus kattoikin vain kauden alkupuoliskon, jonka jälkeen paikka olisi varattu japanilaiselle Hideki Nodalle. Tallin toinen kuljettaja Jos Verstappen oli Schiattarellalle liian nopea. Simtekin auto oli parempi kuin Pacificin ja Fortin, mutta tämä ei vielä paljoa auttanut. Talli oli konkurssin partaalla, ja niinpä rahavirtojen lakattua talli lopetti toimintansa 1995 Monacon GP:n jälkeen. Simtekin loppu oli samalla myös Schiattarellan F1-uran päätepiste.


title: Domenico Schiattarella

text: Schiattarella ajoi sekä kaudella 1994 että kaudella 1995 kaksi IndyCar-sarjan kilpailua. Lisäksi Schiattarella osallistui vielä kaudella 1998 CART-sarjan Long Beachin kilpailuun. Yhteensä kilpailuja kertyi siis viisi, joissa parhaaksi sijoitukseksi jäi 16. sija Ohiossa Lexingtonin radalla 1994 ja Kalifornian Long Beachissä 1998. Schiattarella ajoi kaikki CART/IndyCar-kilpailunsa Andreas Leberlen ja entisen F1-kuljettaja Christian Dannerin Project Indy -tallissa.


title: Domenico Schiattarella

text: F1-uransa jälkeen Schiattarella on ajanut pääasiassa eri urheiluautosarjoissa, kuten American Le Mans -sarjassa tai FIA GT-sarjassa. Vuonna 1997 Schiattarella ajoi FIA:n GT-sarjassa Lotus Elise GT1:tä, yleensä Luca Badoerin kanssa. Schiattarellan menestys urheiluautojen parissa on ollut huomattavasti parempaa kuin menestys F1:ssä tai CART:ssa.


title: Domenico Schiattarella

text: Schiattarella ajoi myös FIA GT-sarjan Helsingissä järjestetyssä kilpailussa vuonna 1997.


title: Jimi Ochsenknecht

text: Jimi Blue Ochsenknecht (s. 27. joulukuuta 1991 München) on saksalainen näyttelijä ja pop-laulaja. Hän luokittelee musiikkinsa electro/hiphop/pop/danceksi. Häneltä on ilmestynyt kaksi albumia: Mission Blue 9. marraskuuta 2007 ja Sick Like That 31. lokakuuta 2008. Hänellä on yksi veli, (Wilson Gonzalez Ochsenknecht) ja pikkusisko (Cheyenne Ochsenknecht) (synt. 13.1.2000).


title: Noiruttu Pohojam’maa

text:
Noiruttu Pohojam'maa on Rehupiiklesin vuonna 1995 julkaistu esikoisalbumi.
CD-levy AIVcd-4711 (Record Records, 1995)


title: Cornelia Funke

text:
Cornelia Caroline Funke (s. 10. joulukuuta 1958 Dorsten, Länsi-Saksa) on saksalainen fantasiakirjailija, jonka teokset ovat suosittuja maailmalla ja Suomessa. Teoksista "Mustesydän" ja "Rosvoruhtinas" on tehty elokuvat. Oikeudet elokuvien tekoon on ostanut Taru Sormusten Herrasta- trilogian tehnyt New Line Cinema.
Funkesta on sanottu, että hän ymmärtää lapsen sielua ja mieltä kuin Astrid Lindgren ikään.


title: Cornelia Funke

text: "Me Vauhtikanat" (1993) on viisiosaisen sarjan aloitusosa. Kirjan päähenkilön Sprotten luokan pojilla on oma jengi, joten Sprotte päättää perustaa neljän ystävänsä kanssa tyttöjen jengin. Nimeksi tulee Vauhtikanat, ja tunnukseksi höyhen. Sarjan romaanit ovat saaneet kirjallisuuspalkintoja Saksassa, Itävallassa ja Sveitsissä.


title: Lapsityrannit

text: Lapsityrannit () on alkuaan brittiläinen tosi-tv-sarja, josta on myöhemmin tehty paikallisia versioita. Brittiläisessä ja yhdysvaltalaisessa versiossa pääosassa on lastenhoitaja Jo Frost, joka auttaa jokaisessa jaksossa perheitä saamaan huonosti käyttäytyvät lapset kuriin. Lapsityrannien ensimmäinen jakso nähtiin Isossa-Britanniassa Channel 4:lla vuoden 2004 syyskuussa ja siitä tuli kanavan yksi katsotuimmista sarjoista. Yhdysvaltalainen ohjelma alkoi tammikuussa 2005 ABC-kanavalla.


title: Lapsityrannit

text: Suomessa sarjaa on esittänyt kanavat Yle TV2 ja Liv.


title: Lapsityrannit

text: Suomalaisen version esittäminen alkaa keväällä 2019 MTV3-kanavalla.


title: Magnus Uggla

text: Per Allan Magnus Claësson Uggla (s. 18. kesäkuuta 1954 Östermalm, Tukholma, Ruotsi) on ruotsalainen muusikko ja näyttelijä. Hänen tunnetuimpia kappaleitaan ovat muun muassa ”Varning på stan” ja ”Mitt decennium”.


title: Magnus Uggla

text: Hän nousi kuuluisuuteen vuoden 1977 aikoihin. Hänen musiikkinsa on nykyään tyyliltään poprock-musiikkia, mutta uran alkuvaiheilla musiikissa oli vaikutteita muun muassa glamrockista ja punkista. Ugglan kappaleet ovat tunnettuja satiirisista teksteistä, joissa ivataan ja pilkataan positiivisessa mielessä niin juorulehtiä kuin trubaduureja. Kappaleiden, jotka ivasivat muun muassa muskelimiehiä (”IQ”, 1983), viidenkymmenenvillitystä (”Fula gubbar”, 1986), juorulehtiä (”Jag mår illa”, 1989) ja trubaduureja (”Trubaduren”, 1993), myötä häntä on pidetty ivallisena mutta vitsikkäänä yhteiskunnan kommentoijana. Lisäksi hän on tunnettu pitkähköistä, kiharista hiuksistaan.


title: Magnus Uggla

text: Magnus Uggla syntyi Tukholmassa Ruotsissa patenttineuvos Claës Ugglan ja Madeleine Thielen kolmanneksi lapseksi. Hänellä on kaksi isoveljeä, Johan Fredrik Claesson Uggla (1951–1998) ja Gabriel Claesson Uggla (s. 1944). Uggla oli lapsena varsin vilkas ja niinpä hänet erotettiinkin koulusta useaan kertaan, ensimmäisen kerran viidennellä luokalla. Hän muun muassa varasti opettajaharjoittelijalta rahaa, tappeli ja uhkaili muita oppilaita. Kaiken kaikkiaan Uggla erotettiin viidestä koulusta.


title: Magnus Uggla

text: Uggla perusti ensimmäisen yhtyeensä jo vuonna 1968 naapureidensa kanssa Nackassa. Yhtyeen nimi oli JUSO, joka oli lyhenne yhtyeen jäsenten sukunimistä. He soittivat Black Sabbathin innoittamaa musiikkia. Kappaleita olivat muun muassa ”Skogen brinner” ja ”Domedagen”. Yhtye sai vain kourallisen epäonnistuneita esiintymisiä Tukholman nuorisotaloissa.


title: Magnus Uggla

text: Yhtyeen soitti muun muassa "Pugh & Nature"n ja "Telefonpajsarn"in lämmittelybändeinä. JUSO hajosi, kun Magnus muutti isänsä luokse asumaan, kun Magnuksen vanhemmat erosivat. Yhtyeen muut jäsenet jatkoivat, mutta yhtyeen nimeksi tuli "Alexander Lucas" (ruots. Alexander Lukas = Hannu Hanhi). Se oli hetken aikaa melko suosittu Tukholmassa.


title: Magnus Uggla

text: Ugglan varhainen musiikki näytti saaneen vaikutuksia englantilaisesta punkista ja rockista, mutta siinä oli myös muun muassa syntikkapopin piirteitä. Hänen ensimmäinen albuminsa "Om Bobbo Viking" ilmestyi vuonna 1975. Albumin musiikki oli glamrock-tyylistä, ja hän oli saanut vaikutteita kappaleisiin muun muassa David Bowielta, Alice Cooperilta ja The Velvet Undergroundilta. Levyn kannessa hänet on voimakkaasti meikattu. Levy sai melko huonon vastaanoton: ilmestyttyään se myi vain 500 kappaletta. Levyn kappaleista kuitenkin erityisesti ”Hallå” sai myöhemmin paljon kuuntelijoita. Lisäksi Uggla pääsi samana vuonna esittämään levyltä kappaleen ”Bobbo Viking” SVT-kanavan Nöjesmazarinen-musiikkiohjelmassa.


title: Magnus Uggla

text: Valokuvausta harrastanut Gabriel-veli avusti Ugglaa ottamalla albumien kansien kuvat ja suunnittelemalla albumien ulkonäön. Hän on suunnitellut suurimman osan Ugglan albumeista. Myöhemmin Gabriel Uggla perusti Gabriel Uggla AB -mainosstudion.


title: Magnus Uggla

text: Seuraava levy, "Livets teater", ilmestyi vuonna 1976. Albumin rakenne on erikoinen, sillä siinä on tavallisten kappaleiden lisäksi ”Livets teater” -osuus, joka on todella monipuolinen ja vaihteleva. Levyn sanottiin olleen edellä aikaansa, aivan kuten Om Bobbo Vikinginkin.


title: Magnus Uggla

text: Seuraava levy "Va ska man ta livet av sig för när man ändå inte får höra snacket efteråt" ilmestyi vuonna 1977. Albumi oli ehdottomasti Ugglan läpimurto. Hänestä tuli teini-idoli; nuoret rakastivat häntä, vanhemmat ihmiset vihasivat. Albumin kappaleista hitiksi nousi ehdottomasti ”Varning på stan”, joka on yksi Ugglan tunnetuimpia kappaleita. Kappale on lisäksi monella kokoelmalevyllä. Vuonna 1978 ilmestyi "Vittring"-albumi, joka myi kultaa. Kahden edellisen levyn menestyksen myötä Uggla osallistui vuonna 1979 Melodifestivalen-laulukilpailuun kappaleellaan ”Johnny the Rucker”. Menestystä hän ei kilpailussa saavuttanut, sillä hän sijoittui viimeiseksi 22 pisteellä. Uggla kertoi myöhemmin olleensa hieman juovuksissa esittäessään kappaletta.


title: Magnus Uggla

text: Vuosina 1977–1979 ja 1981 Uggla yritti lyödä itsensä läpi kansainvälisille markkinoille englanninkielisillä versioilla kappaleistaan ”Hallå” (Hello), ”Varning på stan” (Hit the girls on the run), ”Vittring” (Everything you do), ”Asfaltbarn” (Concrete kid), ”Vår tid 1977” (Body love), ”Jag vill inte tillbaks” (Ain't about to go back) ja ”Skandal bjotis” (Scandal beutis). Levyillä englanninkielisiä kappaleita ei kuitenkaan ole.


title: Magnus Uggla

text: Vuonna 1979 Uggla sai silloisen tyttöystävänsä valokuvamalli Ann Furelidin kanssa tyttölapsen, joka nimettiin Emelieksi. Seuraava lapsi, Agnes, syntyi vuonna 1991 Monica-vaimon kanssa. Nykyään Ugglan perheeseen kuuluu vaimo Louise ja kolme lasta, Emelie (1979), Agnes (1991) ja Ruben (1997).


title: Magnus Uggla

text: 1980-luvulla Ugglan musiikki kehittyi popmusiikkia kohti. Vuonna 1983 julkaistun albumin "Välkommen till folkhemmet" kappaleet sisälsivät satiirista tekstiä. Satiirisista teksteistä tuli hänen tavaramerkkinsä. Vuoden 1986 albumissa "Den döende dandyn" satiirisuus nousee hyvin esiin. Ivan kohteeksi joutuvat muun muassa sukupuolitaudit. Albumin myynti ylitti pian ilmestyttyään platinarajan eli sitä myytiin yli 100 000 kappaletta. Albumi nousi listaykköseksi pudottamalla Eurythmicsin. Albumin ilmestyttyä myös sitä seurannut kiertue oli valtava. Aftonbladet kirjoitti konserttialueen näyttäneen taistelutantereelta Ugglan esiintymisen jälkeen.


title: Magnus Uggla

text: Vuonna 1987 Uggla julkaisi Tomas Ledinin tuottaman "Allting som ni gör kan jag göra bättre" -albumin, jolla on pelkästään Ugglan esittämiä cover-versioita tunnetuista ruotsalaisista kappaleista. Kukaan ei aikaisemmin ollut tehnyt mitään vastaavaa. Albumin nimi itsessään jo viittaa omalla ugglamaisella tavallaan cover-versioihin (”Allting som ni gör kan jag göra bättre” = suom. ”Pystyn tekemään paremmin kaiken minkä te teette”). Levyn yksi tunnetuimmista kappaleista on cover-versio Lasse Tennanderin kappaleesta ”Ska vi gå hem till dig”.


title: Magnus Uggla

text: Vuonna 1989 ilmestynyt "35-åringen"-albumi sisälsi muutaman Ugglan kuuluisimpia kappaleita. Kappaleet, kuten ”Jag mår illa”, osoittautuivat todellisiksi jymymenestyksiksi. Albumia myytiin muutamassa viikossa julkaisunsa jälkeen yli 66 000 kappaletta. Seuraavaa albumia saatiin odottaa neljä vuotta. Uggla esiintyi vuonna 1992 Povel Ramelin ”Knäpp igen” -revyyssä. Vuonna 1993 ilmestynyt "Alla får påsar" jatkoi kuitenkin Ugglan menestystä, ja se sisälsi muun muassa tunnetun 4 sekunder -kappaleen. Levyn ”1: gången” -kappaleen sanoituksia pidetään Ugglan parhaimpina. Kappale kertoo siitä, kuinka lapset haluavat kasvaa ja aikuistua, mutta se ei ole helppoa vanhemmille.


title: Magnus Uggla

text: Vuotta myöhemmin ilmestynyt 100% Uggla -kokoelmalevy myi myös hyvin. Albumi sisältää 18 Ugglan hittiä vuosien varrelta. Albumin hyvän myyntimenestyksen myötä Ugglan albumien kokonaismyynti Ruotsissa ylitti kahden miljoonan rajan. Vuonna 1996 Uggla pääsi esittämään albumiltaan "Den döende dandyn" kappaleen ”Fula gubbar” Ruotsin kuninkaalle Kaarle XVI Kustaalle tämän 50-vuotisjuhlatilaisuudessa.


title: Magnus Uggla

text: Seuraava studioalbumi, "Karaoke", ilmestyi vuonna 1997 ja myi kultaa. Sitä tilattiin kauppoihin yli 40 000 kappaletta ennen ilmestymistään. Albumi sisältää tyyliltään rentoja kappaleita, kuten ”Bra för att va svensk”, mutta levyllä on myös kaksi tunnelmaltaan herkkää kappaletta: ”Utan dig” ja ”En sista dans”. Albumin lisäksi Uggla laati vuosiksi 1997–1998 Tukholman Hamburger Börsiin kapakkashow'n, ”Nya Drygare Uggla”. Se jatkui Göteborgissa vielä vuoteen 1999 asti.


title: Magnus Uggla

text: 2000-luvulla Uggla on palannut takaisin rock-tyylisempään musiikkiin. Vuonna 2000 ilmestyneeltä "Där jag är e're alltid bäst" -albumilta hitiksi nousi muun muassa ”Nitar och läder”. Albumi nousi ilmestyttyään Ruotsin albumilistan kärkeen. Vaikka albumin kappaleet ovat aikaisempaa rockahtavampia, löytyy siltä herkkiäkin kappaleita, kuten ”Kan det vara kärlek”.


title: Magnus Uggla

text: Vuonna 2002 Uggla pääsi tekemään virallisen kappaleen jalkapallon MM-kisoihin 2002. Lisäksi hän laati uuden kapakkashow'n, Best in show, 2004–2005.


title: Magnus Uggla

text: Uggla on 2000-luvulla esiintynyt muidenkin artistien kanssa. Vuonna 2001 hän esiintyi The Arkin ja Håkan Hellströmin kanssa ja kesällä 2005 hän oli kiertueella Lena Philipssonin ja Darin Zanyarin eli Darinin kanssa. Saman vuoden loppuun mennessä Ugglan albumeita oli myyty Ruotsissa lähemmäs kolme miljoonaa kappaletta.


title: Magnus Uggla

text: Vaikka Ugglan tyyli on uran alkuvaiheilta nykypäivään asti vaihdellut, on levyillä kuitenkin rauhallisia, rakkautta ja rakastamisen vaikeutta käsitteleviä kappaleita. Näitä ovat muun muassa ”Astrologen” (albumilta "Välkommen till folkhemmet") ja ”Varje gång jag ser dig” (albumilta "Den döende dandyn").


title: Magnus Uggla

text: 22. helmikuuta 2006 Uggla julkaisi "Ett bedårande barn av sin tid" -albumin, jossa hän tulkitsee esikuvansa Karl Gerhardin kupletteja. Tämä ei ole ensimmäinen kerta, kun hän tulkitsee Gerhardia. Hän on aikaisemmin vuonna 1975 tehnyt cover-version Gerhardin teoksesta "Jazzgossen" albumillaan Va ska man ta livet av sig för när man ändå inte får höra snacket efteråt. Edellä mainitun kappaleen lisäksi hän on tulkinnut vuonna 1991 kappaleen ”Katt bland hermeliner” Gerhardin 100-vuotissyntymäpäivän kunniaksi järjestetyssä tilaisuudessa. Ugglan viidestoista studioalbumi, "Pärlor åt svinen", julkaistiin 24. lokakuuta 2007.


title: Magnus Uggla

text: Nykyään Uggla asuu omakotitalossa Danderydissä, Tukholman kaupungin ulkopuolella. Hänellä on ruotsalaisen Aftonbladetin mukaan yli 28 miljoonan kruunun omaisuus.


title: Magnus Uggla

text: Uggla oli ehdolla Ruotsin edustajaksi vuoden 2007 Eurovision laulukilpailuun kuningaskuntaparodisella kappaleellaan ”För kung och fosterland”. Kappale sai ensiesityksensä lauantaina 24. helmikuuta Melodifestivalenissa. Uggla selvitti tiensä toiseen yritykseen eli niin sanottuun ”Andra chanseniin”.


title: Magnus Uggla

text: Kappaleen sanoista nousi melkoinen kohu, sillä ensimmäisen säkeistön loppupuolella lauletaan ”Har vi tråkigt min fru och jag ringer vi in en skum polack” (vapaasti käännettynä ”Jos minulla ja vaimollani on tylsää, soitan hämäräperäiselle puolalaisella”). "Polacker i Sverige" -järjestön mukaan kappale loukkaa puolalaisia, joten se kirjoitti SVT:lle jopa protestin Ugglaa vastaan. Ugglaa uhattiin hylkäyksellä, jos kappale voittaisi tai hän ei muuttaisi kappaleen sanoja. Uggla itse sanoi, ettei hän ole tehnyt mitään väärää ja etteivät kappaleen sanat hyökkää puolalaisia vastaan, joten sanoissa ei ole mitään muutettavaa.


title: Magnus Uggla

text: Uggla oli Sonja Aldénin kanssa suurimpia ennakkosuosikkeja Aftonbladetin 3. maaliskuuta tekemän kyselyn mukaan. Ugglaa parhaana piti 33 % äänestäneistä. Molemmat eivät kuitenkaan voineet voittaa, vaan heidät painostettiin kaksintaisteluun. Se sai aikaan aikamoisen äänestyskaaoksen. Moni kiivastunut lukija kirjoitti keskellä yötä viestejä, etteivät he olleet tulleet paikalle äänestämään Ugglaa. Uggla putosi näin ennakkosuosikkina yllättäen jatkosta, mitä ihmeteltiin todella paljon. Fiaskon myötä Uggla boikotoi Melodifestivalenia sanomalla, että jos hän olisi voittanut, olisi hän antanut jonkun muun esittää kappaleensa. Uggla lähti festivaalin jälkeisestä tilaisuudesta oltuaan siellä ainoastaan puoli tuntia, ja sanoi, ettei boikotoinut ainoastaan jälkitilaisuutta vastaan, vaan myös itse Melodifestivalenia.


title: Magnus Uggla

text: Suurin esikuva Ugglalle on ollut ruotsalainen kuplettilaulaja Karl Gerhard (1891–1964). Uggla on kertonut, ettei kotona hänen lapsuudessaan kuunneltu Gerhardia. Hänen vanhempansa pitivät Povel Ramelista, joten hän lauloi enimmäkseen Lingonbeniä ja Rock-Fnykisiä. Gerhard tuli kuitenkin hänen elämäänsä Ugglan ollessa 18-vuotias. Hän kertoi olleensa ystäviensä kanssa suuria David Bowie -faneja siihen aikaan. Sitten hän sattui kuulemaan Gerhardin ”Jazzgossen”-kappaleen pojista, joilla on ”tussia silmäluomissaan” ("gossar, som har tusch på sina ögonlock"). Hänen mukaansa tuntui siltä kuin kappale olisi kertonut heistä, vaikkakin kappale oli vuodelta 1922. Uggla tuli uteliaaksi ja osti hänen levyjään.


title: Magnus Uggla

text: 1970-luvun alkupuolella Ugglalla ja hänen ystävällään Staffan Birkenfalkilla oli tapana viettää aikaa Ugglan asunnossa Tukholman vanhassakaupungissa ja laulaa kupletteja. Uggla soitti pianoa ja molemmat lauloivat. Sen lisäksi, että Gerhardin tekstit olivat satiirisia, olivat ne myös poliittisia. Tästä huolimatta Uggla ei ole itse koskaan kirjoittanut poliittisia tekstejä. Hän sanoo, ettei kyse ole siitä, että hän olisi jotenkin pelkurimainen, vaan siitä, että hänen mielestään poliittiset tekstit ovat todella tylsiä.


title: Magnus Uggla

text: Muusikonuransa ohella Uggla on kiinnostunut näyttelemisestä. Hän opiskeli Calle Flygaren teatterikoulussa 1970-luvun puolessavälissä, mutta hänet erotettiin melko pian, koska hän nukkui pommiin ja tuli kenraaliharjoituksiin krapulassa. Vuonna 1976 hän sai sivuroolin Jonas Cornellin elokuvassa "Bluff Stop". Elokuvassa hän näytteli kouluun kyllästynyttä Vincentiä. 1980-luvulla Uggla vaikutti monissa radiokuunnelmissa. Uggla sai lehdistöltä hyvää kritiikkiä ja näytteli vuonna 1983 melko isoa roolia Staffan Hildebrandin elokuvassa "G" (myös nimellä "G – som i gemenskap"). Elokuvassa hän näytteli Kristofferia. Vuonna 1985 Uggla näytteli Schüll-nimistä kauppiasta Hans Alfredsonin trillerissä "Kohtalokas syrjähyppy" ("Falsk som vatten").


title: Magnus Uggla

text: Seuraavan kerran Uggla esiintyi elokuvassa vasta vuonna 2000, jolloin hän näytteli psykiatria tukholmalaisessa elokuvassa "Sex, lögner och videovåld". Tämän lisäksi hän ääninäytteli vuonna 2002 TV-sarjassa "Da Möb". Uggla on myös esiintynyt monissa kapakka-, radio- ja teatteriesityksissä, kuten "Tiggarens Opera" -operetissa vuonna 1999 yhdessä Sven-Bertil Tauben kanssa Malmön musiikkiteatterissa.


title: Magnus Uggla

text: Uggla sai keväällä 2008 oman televisio-ohjelman, jota SVT 1 näytti. Ohjelman nimi oli ”Var fan är mitt band?” (). Ohjelmassa Uggla ja hänen kitaristinsa Martin Hedström kiersivät ympäri Ruotsia ja etsivät jäseniä rockyhtyeehensä. Ohjelmaa näytettiin 4. huhtikuuta – 23. toukokuuta 2008 perjantaisin.


title: Magnus Uggla

text: Vuonna 1991 Uggla vastaanotti äitinsä serkun puolisolta Povel Ramelilta ruotsalaisen Karamelodiktstipendiet-stipendin. Stipendi oli suuruudeltaan 20 000 kruunua.


title: Magnus Uggla

text: Uggla valittiin Ruotsin parhaaksi miespuoliseksi liveartistiksi ja hänelle myönnettiin ensimmäinen Guldgadden-palkinto vuonna 1999. Lisäksi hänelle on myönnetty kaiken kaikkiaan seitsemän Rockbjörnen-palkintoa: vuoden parhaasta ruotsalaisesta albumista 1983 (Välkommen till folkhemmet), 1986 (Den döende dandyn) ja 1989 (35-åringen), minkä lisäksi hänet valittiin vuoden ruotsalaiseksi miesartistiksi vuosina 1983, 1986, 1989 ja 1993.


title: Magnus Uggla

text: Vuonna 2005 hän sai 30 000 kruunun arvoisen stipendin Karl Gerhard -seuralta. Seura perusteli stipendin antamista Ugglalle sanomalla hänen olevan ”meidän aikamme Karl Gerhard”.


title: Magnus Uggla

text: Menestyksen ohella Ugglaa ja hänen tekstejään on usein myös kritisoitu. Esimerkiksi uran alkuaikoina vanhemmat ihmiset eivät pitäneet Ugglasta ja hänen sanoituksiaan. Erityisesti sanoituksien ivallisuus ja satiirisuus ei ole miellyttänyt kaikkia. Jotkin kappaleet kun ovat ivalliseen sävyyn kertoneet homoseksuaalisuudesta (kuten ”Rembrant”, ”Bli Gay”), vanhempien ihmisten rakastumisesta (”Fula gubbar”), lappuliisoista (”P-F”) ja kauniista mutta tyhmistä malleista (”Dum dum”). Esimerkiksi viimeksi mainitussa lauletaan eräälle mallille: ”Olet typerä nauta / vain hyvä söpönä olemisessa / sillä kun avaat suusi, sinusta tulee helposti kimakka, tyhmä malli.” ja ”Mieluummin tartun oikeaan kouraan joka ilta kuin typerään malliin”.


title: Magnus Uggla

text: Ennen lainakappaleita sisältävän "Allting som ni gör kan jag göra bättre" -albumin ilmestymistä Hoola Bandoola Band -yhtyeen Mikael Wiehe, joka kirjoitti kappaleen ”Vem kan man lita på?”, vaati Ugglalta 300 000 kruunun verran korvauksia. Uggla oli muuttanut kappaleen kohdan ”Och Robert Zimmerman flytt till landet med miljonerna” muotoon ”Och Björn Afzelius flytt till Italien med miljonerna”. Lopulta Uggla kuitenkin muutti kohdan alkuperäiseen muotoon.


title: Magnus Uggla

text: Menestyksekkään 35-åringen-albumin ilmestyttyä muun muassa näyttelijä-laulaja Tommy Körberg ilmaisi tyytymättömyyttään ”Jag mår illa” -kappaleen tekstiin. Hänestä lauletaan ”och om jag ser Körberg överlägset jäsa, med pudrad näsa, mår jag riktigt illa” eli ”ja jos näen Körbergin ylimielisesti ylpeilevän puuteroidulla nenällään, voin todella pahoin”. Puuteri viittaa Körbergin vuonna 1981 saamaan vankeustuomioon kokaiinin hallussapidosta. Körberg ei pitänyt vanhojen virheiden muistelemisesta. Uggla kuitenkin vastasi Körbergin valitukseen sanomalla ”Kokain har man väl inte på näsan utan i näsan, eller hur?” eli ”Eihän kokaiinia ole nenällä vaan nenässä, vai kuinka?”.


title: Magnus Uggla

text: Tuoreimpana tapauksena on vuoden 2007 Melodifestivalenissa kilpaillut kappale ”För kung och fosterland”. Kappaleen sanoitusten sanottiin loukkaavan puolalaisia. Aiheesta enemmän luvussa Melodifestivalen 2007.


title: Magnus Uggla

text: Uggla kertoo olevansa varsin itsepäinen, ja hän pitääkin sitä yhtenä suurimmista vahvuuksistaan. Lisäksi hän on omien sanojensa mukaan avoin kuin aukinainen kirja. Tämä on hänen mielestään hänen ”aavistamaton lahjakkuutensa”. Uggla ei kerro katuvansa oikeastaan mitään, sillä hän on käyttänyt eteen tulleet mahdollisuudet niin hyvin kuin mahdollista. Vapaa-aikana Uggla kertoo käyvänsä mielellään ystäviensä kanssa kapakoissa. Hän sanoo, että hänen imagoonsa kuuluu olla sitä mieltä, että on hienoa juoda. Syyksi tähän hän sanoo sen, että hän ei ole julkisuuden henkilöiden kanssa vapaa-ajallaan missään tekemisissä. Tärkeää tapahtumaa edeltävänä iltana hän ei kuitenkaan lähde minnekään.


title: Magnus Uggla

text: Ugglan mukaan moni luulee virheellisesti, että hänellä on hyvä itseluottamus, ja uskaltaa siksi olla ilkeä. Tämän väitteen hän kumoaa, ja sanoo, että nimenomaan hänen huonon itseluottamuksensa takia hän hioo kappaleitaan mahdollisimman hyviksi. Jos hänen mukaansa on saanut paljon kuraa niskaansa, pitää julkaistuihin kappaleihin olla ensin itse tyytyväinen ja antaa arvostelijoiden sitten vasta kirjoittaa mitä kirjoittaa. Ugglan suurena haaveena on tehdä joskus ikivihreä kappale, kuten Billy Joelin ”Just the way you are”.


title: Magnus Uggla

text: Muutamissa Ugglan albumeissa ei varsinaisesti lue artistin nimenä ”Magnus Uggla”. Sen sijaan joissain lukee ”Uggla...”. Näin on muun muassa albumeissa "Den ljusnande framtid är vår", "Allting som ni gör kan jag göra bättre" ja "Den döende dandyn". Albumien cd-versioiden takakansissa lukee kuitenkin Magnus Uggla. "35-åringen" on tässä asiassa poikkeus: sekä etu- että takakannessa ei missään lue Ugglan nimeä, vaan pelkästään albumin nimi.


title: Magnus Uggla

text: Studioalbumeita Ugglalta on ilmestynyt kaikean kaikkiaan 16, kokoelmalevyjä 4 ja livelevyjä yksi. Lisäksi Uggla julkaisi vuonna 1979 Magnus Uggla Band -nimellä yhden EP:n.


title: Magnus Uggla

text: Magnus Uggla on levyttänyt useita cover- eli lainakappaleita. Tässä ovat kansainväliset kappaleet, joihin Uggla kirjoitti uudet ruotsinkieliset sanoitukset:Uggla on coveroinut seuraavia ruotsalaisia kappaleita virallisilla albumeillaan:Lisäksi albumi "Ett bedårande barn av sin tid" sisältää pelkästään Ugglan versioita Karl Gerhardin kupleteista.


title: Pökkövehkat

text: Pökkövehkat ("Amorphophallus") muodostavat monimuotoisen vehkakasveihin kuuluvan suvun.


title: Pökkövehkat

text: Kaikki pökkövehkat ovat ruohoja. Niillä on maanalainen versomukula, josta kasvaa kasvukauden aikana yleensä vain yksi monilehdykkäinen lehti. Joillakin lajeilla lehti voi kasvaa vaikuttaviin mittasuhteisiin, useamman metrin korkuiseksi, ja lehtilapa voi olla yli 15 cm leveä. Toisaalta joidenkin lajien lehdet ovat selvästi pienempiä.


title: Pökkövehkat

text: Lehtien kuihduttua mukulat kasvattavat vehkoille tyypillisen kukinnon, jota ympäröi usein näyttävän värinen kukinnon suojuslehti. Itse kukinto on yleensä varsin paksu, epäsäännölisen muotoinen, antaen kasveille sekä suomalaisen nimen että tieteellisen sukunimen. Kukissa on usein erittäin voimakas, epämiellyttävä tuoksu.


title: Pökkövehkat

text: Noin 170 lajia esiintyy vanhan maailman trooppisissa osissa, läheltä merenpinnan tasoa aina 3 000 metrin korkeuteen asti. Monet lajit ovat endeemisiä varsin pienillä alueilla.


title: Pökkövehkat

text: Jotkin lajit ovat huonekasveina melko helppoja. Runsas lannoitus kasvukaudella ja kuiva lepo kasvun jälkeen ovat tarpeen. Puolivarjoisa kasvupaikka on paras. Viljelyssä yleisin mukulapökkövehka ("A. konjac") kestää jopa hieman pakkasta. Sitä on toisinaan saatavana suomalaisista puutarha-alan liikkeistä. Kasvien kukinta viljelyoloissa on kuitenkin harvinaista, ja sen saavuttamiseen menee vuosia.Kuuluisin laji on jättipökkövehka ("Amorphophallus titanum"), jota usein sanotaan maailman suurikukkaisimmaksi kasviksi. Sitä se ei ole, joskin suurikukkaisin kasvi, köynnösten loisena kasvava "Rafflesia" kasvaa Sumatralla samoin kuin tämä pökkövehkakin. "A. titanumin" kukinto on kyllä yli kahden metrin korkuisena todella näyttävä, mutta se muodostuu sadoista pienistä kukista. Yhtenäisenä kukintorakenteena se on kuitenkin vertaansa vailla. Lajia pidetään hankalana viljeltävänä, ja se kukkii ruukussa kasvaessaan vain harvoin. Juurimukuloiden istutuskin on hankalaa, sillä ne painavat yli 30 kiloa.


title: Pökkövehkat

text: Tämän ja "A. konjac"in lisäksi tunnettuja lajeja ovat muun muassa lajit "A. bulbifer" ja "A. variabilis".


title: Jari Ehrnrooth

text: Jari Olavi Ehrnrooth (s. 19. elokuuta 1959 Ilomantsi) on suomalainen kirjailija ja kulttuurintutkija. Hän on julkaissut romaaneja, esseitä, tieteellisiä tutkimuksia, vapaata proosaa ja tietoteoksia eri aloilta. Hänen teoksiaan on käännetty eri kielille.


title: Jari Ehrnrooth

text: Ehrnroothin isä oli kyläkoulun johtajaopettaja. Hänen oppikouluaikanaan perhe muutti Joensuuhun. Ehrnrooth valmistui filosofian kandidaatiksi vuonna 1988 ja lisensiaatiksi vuonna 1989 Joensuun yliopistosta. Hän väitteli valtiotieteen tohtoriksi Helsingin yliopistosta vuonna 1992. Hän on työskennellyt Suomen Akatemian tutkimusassistenttina (1990–1992), nuorempana tutkijana (1995–1998), vanhempana tutkijana (2000–2003) ja akatemiatutkijana (2004–2009) sekä Helsingin yliopiston sosiologian laitoksen tutkijana (1992–1995, 1998–2000 ja 2003–2004). Ehrnrooth on kulttuurisosiologian dosentti Lapin yliopistossa (1993–), kulttuurihistorian dosentti Turun yliopistossa (1996–) ja sosiologian dosentti Helsingin yliopistossa (1999–).


title: Jari Ehrnrooth

text: Ehrnrooth on julkaissut tietoteoksia muun muassa nuorisokulttuureista, sosialistisista vallankumousopeista ja vihan kultista, Danten elämästä ja tuotannosta, psykoanalyysista, elokuvista ja rockvideoista, sikareista, tavoittamattoman dialektiikasta, suomalaisesta mentaliteetista ja eurooppalaisen kulttuurin syvärakenteista, kestävyysjuoksusta, paljaasta rakkaudesta, uskontunnosta ja toivon tarkoituksesta.


title: Jari Ehrnrooth

text: Kaunokirjallisissa teoksissaan Ehrnrooth yhdistelee usein kertomusta, esseetä ja runollista ilmaisua. Henkisen ja fyysisen kokemuksen sisimpiä tuntoja tavoittelevaa tyyliään hän on kutsunut ”mystiseksi realismiksi”. Monet hänen teoksistaan sisältävät myös autofiktiota.


title: Jari Ehrnrooth

text: Ehrnrooth sai vuonna 1996 Kalevi Jäntin rahaston tunnustuspalkinnon esseekokoelmastaan "Asentoja" ja TV1:n kulttuuritoimituksen Valopilkku-palkinnon ”itsenäisestä ja omapäisestä ajattelusta” (2001) sekä Suomen Akatemian tunnustuspalkinnon ”merkittävästä poikkitieteellisestä tutkijantyöstä” (2003). Hänen väitöskirjansa "Sanan vallassa, vihan voimalla" sai Tieteellisten seurain valtuuskunnan kunniamaininnan Vuoden tiedekirjat 1992 -valinnoissa.


title: Jari Ehrnrooth

text: Ehrnroothin esseekokoelma "Asentoja" oli ehdolla vuoden parhaalle esikoisteokselle myönnettävän Helsingin Sanomain kirjallisuuspalkinnon saajaksi vuonna 1995. Teos "Juoksu" oli ehdolla Vuoden urheilukirjaksi 2012.


title: Jari Ehrnrooth

text: Kirjallisen toimintansa lisäksi Ehrnrooth on toiminut muun muassa Karjalan Maan elokuvakriitikkona (1982–1988), Ilkka Niiniluodon maailman henkinen tila -tutkijaryhmässä (1993–), joka koottiin selvittämään Suomen ja ihmiskunnan henkistä tilaa ja tulevaisuutta, "Image"-lehden perustavan toimituksen jäsenenä ja toimitussihteerinä (1985–1990), pääsiäisyön rumpumessun järjestäjänä, käsikirjoittajana ja esittäjänä (1993–1995), radio- ja tv-ohjelmien tekijänä Yleisradiossa (1993–1999) ja kirjailijoiden ja tutkijoiden kansainvälisen Helsinki Forumin perustajana ja koollekutsujana (1998–2002).


title: Lamu

text: Lamu voi tarkoittaa seuraavia:


title: Svante Nordin

text: Svante Nordin (s. 1946) on aate- ja oppihistorian professori Lundin yliopistossa vuodesta 1999. Hän on kirjoittanut ennen kaikkea filosofian historiasta. Nordin väitteli teoreettisen filosofian tohtoriksi vuonna 1978.


title: Tavaratalo Lapatossu & Vinski

text: Tavaratalo Lapatossu & Vinski on Toivo Särkän ohjaama suomalainen elokuva vuodelta 1940. Elokuva on kolmas ja viimeinen Lapatossu-elokuva. Suosittu elokuvasarja jäi kesken Vinskin esittäjän Kaarlo Kartion kuoltua. Aku Korhonen esitti Lapatossua myöhemmin myös radiokuunnelmissa.


title: Tavaratalo Lapatossu & Vinski

text: Katsojamäärät ylittivät vuoden keskitason.


title: Tavaratalo Lapatossu & Vinski

text: Aikalaiskriitikoilta kolmas Lapatossu-elokuva sai nuivia arvioita. Greta Brotherus (Svenska Pressen) toteaa arviossaan aiheen väljähtyneen, käsikirjoittajan väsähtäneen eikä ohjaajakaan paranna tilannetta. Tosin Olavi Vesterdahl (Aamulehti) yritti löytää myönteistä toteamalla sekä käsikirjoittajan että ohjaajan ”onnistuneen välttämään ainakin pahimmat karikot ja johdattelevan Lapatossua ja Vinskiä tilanteesta ja kommelluksesta toiseen perin ’lupsakasti’ ja riemastuttavastikin”.


title: Tavaratalo Lapatossu & Vinski

text: Myöhemmässä kritiikissä elokuvan kantavana voimana pidetään Aku Korhosen esittämää Lapatossua, mutta muuten kansanfarssi on ”tuskastuttava kokemus”.


title: Lykynlammen ulkoilukeskus

text: Lykynlammen ulkoilukeskus on Joensuun kaupungin omistama koko perheen ympärivuotinen ulkoilupaikka. Ulkoilukeskus sijaitsee 10 kilometrin päässä Joensuun keskustasta Kontiolahden kunnan puolella.


title: Lykynlammen ulkoilukeskus

text: Mäenlaskun suuri suosio Norjassa ja Ruotsissa heijastui 1920-30 -luvuilla näkyvästi myös suomalaisiin hiihtopiireihin. Innostus lajiin vauhditti useita hyppyrimäkihankkeita myös itäisessä Suomessa. Joensuussa hankkeen otti omakseen v. 1938 perustettu Joensuun Mäki Oy, jonka taustalta löytyi niin kaupungin korkeita virkamiehiä kuin puolustusvoimien, rajavartiolaitoksen ja liike-elämän vaikuttajia.


title: Lykynlammen ulkoilukeskus

text:
Hyppyrimäen suunnittelu annettiin aihepiiriä hyvin tunteneelle rovaniemeläiselle diplomi-insinööri Suune Sirolalle. Hyppyrimäen sijoituspaikaksi oli kaksi vaihtoehtoa kaupungin kupeesta: Lehmonharju ja Lykynlampi. Sirolan mielestä Lehmonharju olisi ollut teknisesti parempi ratkaisu, sillä Lykynlammen heikkoutena oli hyppyrinteen avautuminen eteläiseen ilmansuuntaan. Tästä johtuva rinteen alttius sulamiselle sekä hyppääjien
häikäistymisen vaara eivät kuitenkaan painaneet riittävästi kun toisessa vaakakupissa oli Lykynlammen yleisöystävällisempi luonne. Hankkeesta haluttiin myös liiketaloudellisesti kannattava.


title: Lykynlammen ulkoilukeskus

text: Sirola arvioi suunnittelmansa mäen mäkiennätyksen asettuvan 55 metrin paikkeille. Höytiäisen mäkenä tunnettu hyppyri valmistui marraskuussa 1938 ja oli joensuulaisten arvion mukaan lajissaan maamme kolmanneksi suurin. Luonnollisesti mäki oli Suomen Hiihtoliiton ja Kansainvälisen Hiihtoliiton hyväksymä. Pian mäen valmistumisen jälkeen, 1.2.1939, avattiin yleisölle myös hiihtomaja oheisrakennuksineen. Hiihtokeskuksen vihkiäiskisana toimivat Pohjois-Karjalan Hiihtoseuran järjestämät kansainväliset 'Pohjoismaiset talvikisat' 11.-12.3.1939.


title: Lykynlammen ulkoilukeskus

text:
Suursodan syttyminen Euroopassa vaikutti syvästi hiihtokeskuksen ja sen omistajayhtiön toimintaan. Hiihtomaja otettiin 10.10.1939 alkaen sotilasmajoitukseen. Hyppyrimäkeä puolestaan käytettiin ilmavalvonnan tähystyspaikkana. Talvella 1940-1941 kilpailutoiminta oli kielletty seudun linnoitustöiden takia, ja kesästä 1941 lähtien rakennukset olivat jälleen sotilaskäytössä aina sodan loppuun saakka. Hiihtokeskusta pidettiin
silti Joensuun kaupungille tärkeänä, joten jo sodan aikana aloitettiin valmistelut sen siirtämiseksi kaupungin omistukseen. Lopullisesti omistajanvaihdos toteutui keväällä 1945.


title: Lykynlammen ulkoilukeskus

text: Lykynlammella on suuri ulkoilumaja, joka toimii kahviona, kokoontumistilana ja suksien huoltotilana. Hiihtomajaa on laajennettu 1980-luvulla.


title: Lykynlammen ulkoilukeskus

text: Joensuun Latu ylläpitää ulkoilumajan kahvilaa talvella viikonloppuisin.


title: Lykynlammen ulkoilukeskus

text: Ulkoilumaja on korkean ja jyrkän rantatörmän päällä. Talvella majalta lammelle saa pulkalla huikeat vauhdit. 1970-luvulla rinteessä oli pieni hiihtohissi. Lammelle vieviä portaita urheilijat käyttävät kuntotestauksessa.


title: Lykynlammen ulkoilukeskus

text:
Ulkoilumajan ympärillä on monipuoliset luontopolut ja talvella hiihtoladut kuntoilijoille ja kilpailijoille. Valaistu latu on 2,7 kilometrin pituinen. Latuyhteyksiä on Joensuun Mehtimäelle (10 km), Pärnävaaralle (10-13 km) ja Karelia Hiihdon aikaan Kontiolahden ampumahiihtokeskukseen (n. 20 km) sekä Lehmoon ja Utraan.
Talvella 2008 lammen jäälle aurattiin ensimmäisen kerran retkiluistelurata. Vuonna 2009 se avattiin tammikuussa.


title: Lykynlammen ulkoilukeskus

text: Ulkoilukeskus sijaitsee pienen Lykynlammen ympärillä. Lampi on kesäisin hyvä, lämminvetinen uimapaikka. Sen rannalla on sauna, jossa on ilmainen saunavuoro lauantaisin tammi-maaliskuussa.


title: Lykynlammen ulkoilukeskus

text:
Rannalla on laavu, jossa voi paistaa makkaraa tai jopa yöpyä.
Lapsille on hiihtomaa, jossa Joensuun Latu järjestää muumihiihtokouluja.


title: Lykynlammen ulkoilukeskus

text: Suunnistajat, hiihtosuunnistajat ja pyöräsuunnistajat käyttävät Lykynlammen maastoja kuntoiluun ja kilpailuihin. Kesällä 2006 se oli yksi Fin5-kisojen sekä pyöräsuunnistuksen MM-kisojen pitopaikka.


title: Lykynlammen ulkoilukeskus

text: Höytiäisen hyppyrimäkenä tunnettu hyppyrimäki ulkoilumajaa vastapäätä purettiin räjäyttämällä 1993. Mäessä ei ollut hypätty 1980-luvun lopun jälkeen. Hyppyrimäki oli rakennettu 1964, edellinen hyppyrimäki oli purettu vuonna 1960. Alastulorinne oli luonnonmäki ja se päättyi Lykynlampeen. Hyppyrimäen portaat ovat edelleen kuntoilijoiden käytössä.


title: Lykynlammen ulkoilukeskus

text: Vuonna 2016 Lykynlammelle valmistui Joensuun Ladun, Joensuun kaupungin ja Joen Liitokiekon yhteisprojektina 18-väyläinen frisbeegolfrata. Rata on hyvä lisäys Joensuun kasvavaan frisbeegolfratavalikoimaan.


title: Pärnävaara

text: Pärnävaara on hiihtokilpailukeskus, joka sijaitsee Liperin Vaiviossa. Se on Pohjois-Karjalan suurin hiihtokilpailukeskus. Se sijaitsee 16 kilometrin päässä Joensuusta ja 15 kilometrin päässä Liperin kirkonkylästä. Pärnävaaran huippu kohoaa 166,4 metrin korkeudelle merenpinnasta.


title: Pärnävaara

text: Pärnävaara on isännöinyt SM-hiihtoja pariinkin kertaan.


title: Pärnävaara

text: Kesäisin on käytössä 5 kilometrin valaistu rullasuksihiihtorata.


title: Pärnävaara

text: Hoidettuja latuja on kymmeniä kilometrejä, joista valaistua 5 kilometriä. Latujen profiilit vaihtelevat helpoista kuntohiihtäjälle suunnitelluista lenkeistä kilpailijoiden erittäin vaativiin kisalatuihin. Latuyhteyksiä on Lykynlammelle (10–13 km) ja Joensuun Mehtimäelle (noin 20 km). Entisen Karelia Hiihdon aikaan latuyhteys oli myös Kontiolahden ampumahiihtokeskukseen (n. 30 km).


title: Pärnävaara

text: Ampumahiihtäjille on 28-paikkainen harjoittelualue.


title: Pärnävaara

text: Alueella on ollut laskettelukeskus (kolme rinnettä), mutta sen toiminta loppui 90-luvun alussa kannattamattomana.


title: Pärnävaara

text: Pärnävaaralla on pidetty suunnistuksen Jukolan viesti vuosina 1982 ja 2000, Fin 5 -rastiviikko 2006 ja Pyöräsuunnistuksen maailmanmestaruuskilpailut 2006. Kiintorastit (50 kpl) ovat Kaprakan "kinttupolun" varrelta.


title: Pärnävaara

text: Pärnävaaran maastoissa järjestetään Kalevan Rastin ja Liperin Taimen kaikille avoimia kuntosuunnistuksia.


title: Pärnävaara

text: Maastopyöräilyyn Pärnävaaralla on paljon luonnonvaraisia polkuja ja asfaltoitu 5 kilometrin rata. Alamäkiajoa varten on oma rata.


title: Pärnävaara

text:
Kiipeilyä voi harrastaa ympäri vuoden. Kalliokiipeilypaikka on rinteellä aivan pysäköintialueen lähellä. Talvella siinä voi kokeilla jääkiipeilyä.
Pärnävaaran urheilukeskussäätiö perustettiin 1990. Sen taustalla ovat Joensuun kaupunki ja Liperin kunta. Säätiön tarkoituksena on edistää kilpa- ja kuntourheilun harrastusmahdollisuuksia Pohjois-Karjalassa ja ylläpitää Pärnävaaran urheilukeskusta.
Vuonna 2008 päätettiin, että urheilukeskuksen rakennusten, latupohjien ja reittien ja muiden urheilukeskusalueiden käyttö- ja hallintaoikeus siirtyi urheilukeskussäätiöltä Joensuun kaupungille. Joensuun kaupunki vastaa keskuksen käytännön ylläpidosta ja kuluista. Liperin kunta osallistuu ylläpitokuluihin 35 prosentin osuudella.


title: Sfumato

text: Sfumato (it. sfumo, savu, sumu)- eli valohämytekniikka on maalaustapa, jossa värisävyjä pehmennetään ja sulautetaan toisiinsa. Sillä pyritään luomaan utuinen, kolmiulotteinen kuva häivyttämällä värien ohella ääriviivoja yleensä ohuin maalikerroksin, joita maalataan useita.


title: Sfumato

text: Yksi sfumaton kehittäjiä oli Leonardo da Vinci, joka hallitsi menetelmän täydellisesti. Kalifornian yliopistossa Los Angelesissa työskentelevän da Vinci -tutkija Jacques Franckin mukaan da Vinci käytti "Mona Lisan" silmien ja suun ympäristöön 30–40 värikerrosta.


title: Susan Ruusunen

text: Susan Kristiina Ruusunen (vuoteen 2007 Kuronen, s. 24. syyskuuta 1970 Luvia) on suomalainen julkisuuden henkilö, joka vuonna 2006 tunnettiin silloisen pääministerin Matti Vanhasen seurustelukumppanina. Suhde herätti aikoinaan myös runsaasti kansainvälistä huomiota.


title: Susan Ruusunen

text: Suhteen päätyttyä Ruusunen julkaisi sitä yksityiskohtaisesti käsittelevän kirjan "Pääministerin morsian" vuonna 2007. Vanhanen teki kirjasta tutkintapyynnön, ja tapaus eteni käräjäoikeuteen, joka kuitenkin hylkäsi syytteet. Vanhasen valitettua tuomiosta, Helsingin hovioikeus määräsi Ruususelle sekä kirjan kustantajalle Kari Ojalalle sakkorangistuksen ja vahingonkorvaukset yksityiselämää loukkaavasta tiedon levittämisestä. Lopulta tapausta käsiteltiin aina korkeinta oikeutta myöten, joka kesäkuussa 2010 vahvisti Ruususen ja Ojalan sakot, mutta kumosi vahingonkorvaukset.


title: Rautanaamio (vuoden 1998 elokuva)

text: Rautanaamio (engl. "The Man in the Iron Mask") on Randall Wallacen ohjaama ja käsikirjoittama elokuva vuodelta 1998. Elokuvan miljöönä on 1600-luvun Ranska ja se perustuu löyhästi Alexandre Dumas'n kirjoittamaan tarinaan.


title: Rautanaamio (vuoden 1998 elokuva)

text: Leonardo DiCaprio näyttelee elokuvassa kaksoisroolissa. Elokuvaa kritisoitiin, mutta se tuotti hyvin johtuen pitkälti DiCaprion edeltävästä roolista menestyselokuvassa "Titanic" (1997).


title: Rautanaamio (vuoden 1998 elokuva)

text: Musketöörit kuulevat tyrmässä olevasta vangista, jolla on rautanaamio. He tutkivat asiaa ja vapauttavat vangin saadakseen selville tämän henkilöllisyyden. Kun he riisuvat miehen rautanaamion, sen takaa paljastuvat kuninkaan kaksoisveljen Filipin kasvot. Kaksoisveli on kuitenkin kuninkaan vastakohta, nöyrä ja ystävällinen.


title: Rautanaamio (vuoden 1998 elokuva)

text: Saadakseen Ranskalle paremman kuninkaan musketöörit järjestävät operaation, jonka tarkoituksena on vaihtaa veljesten paikkoja. Lopulta selviää myös veljesten isä, joka kuuluu musketööreihin. Kuninkaan yrittäessä puukottaa veljeään heidän isänsä uhrautuu ja heittäytyy poikansa eteen.


title: Henri Richard

text: Joseph Henri Richard (s. 29. helmikuuta 1936 Montreal, Quebec, Kanada) on entinen Montreal Canadiens -seuran jääkiekkoilija NHL-liigasta. Vuodesta 1955 vuoteen 1975 kestäneen uransa aikana hän voitti ennätykselliset 11 Stanley Cupia; pohjoisamerikkalaisessa ammattiurheilussa vain koripalloilija Bill Russell on voittanut NBA-liigassa yhtä monta suurta mestaruutta joukkuepelien saralla. Keskushyökkääjä Richard pelasi koko uransa Montrealissa ja saavutti liigan runkosarjassa 1256 ottelussa tehot 358 maalia ja 688 syöttöä (1046 pistettä). Jäähyjä kertyi 928 minuuttia.


title: Henri Richard

text: Aluksi Henri tunnettiin parhaiten siitä, että hän oli Maurice 'The Rocket' Richardin pikkuveli. Myös fyysisesti tätä vaatimattomampana hän sai lisänimen "The Pocket Rocket" (Taskuraketti).


title: Ilmo Riihimäki

text: Ilmo Riihimäki on suomalainen kuoronjohtaja ja Porvoon suomalaisen seurakunnan eläkkeellä oleva kanttori–urkuri. Hän on johtanut muun muassa Meilahden Motettikuoroa, Helsingin Laulua, Psallamus-kuoroa, Cantabile-kuoroa ja Radion kamarikuoroa.


title: Ilmo Riihimäki

text: Myös hänen puolisonsa Marjukka Riihimäki on tunnettu kuoronjohtaja.


title: Seppo Sajama

text:
Seppo Sajama (s. 1952) on suomalainen filosofi. Sajama toimi filosofian professorina Itä-Suomen yliopiston oikeustieteiden laitoksella Joensuun kampuksella ja käytännöllisen filosofian dosenttina Turun yliopiston filosofian laitoksella. Hänen erikoisalansa ovat etiikka ja fenomenologia. Julkisuudessa Sajama on tunnustautunut "vanhaksi humanistiksi". Sajaman siirtyessä eläkkeelle Itä-Suomen filosofian professuuri lakkautettiin eikä siellä siitä lähtien ole voinut opiskella filosofiaa pääaineena.
Turun yliopistossa väitellyt Sajama tarkasteli väitöskirjassaan mm. Franz Brentanon filosofiaa. Sajaman opettajana toimi Sven Krohn, joka kehitti Turusta Suomen fenomenologisen filosofian keskuksen.


title: Seppo Sajama

text: Sajama edustaa analyyttistä fenomenologiaa. Suomessa fenomenologiaa on perinteisesti tutkittu mannermaisen filosofian näkökulmasta. Työllään Sajama laajensi suomalaisen analyyttisen filosofian perinteen käsitystä filosofian ongelmista.


title: Seppo Sajama

text: Viime vuosina Sajama on keskittynyt käytännölliseen filosofiaan ja eettisiin ongelmiin. Hän on tarkastellut ammattietiikkaa, syrjäytymistä, asunnottomuutta, hoitotyön etiikkaa ja terveyspalveluiden priorisoinnin oikeudenmukaisuuskysymyksiä.


title: Seppo Sajama

text: Sajama on osallisena professori Pentti Arajärven johtamassa tutkimuskonsortiossa, joka tutkii syrjäytymisen oikeudellisia pidäkkeitä. Aiemmin Sajama toimi Suomen Akatemian rahoittamassa asunnottomuutta tutkivassa hankkeessa.


title: Seppo Sajama

text: Sajama kuuluu Suomen filosofisen yhdistyksen julkaiseman "Ajatus"-vuosikirjan toimitusneuvostoon. Hän on naimisissa Saara Sajaman (o.s. Pitkonen) kanssa ja heillä on neljä lasta.


title: Štš-311

text: Štš-311 Kumža () oli Neuvostoliiton laivaston Štšuka-luokan sukellusvene. Se oli talvisodassa laivastonsa menestyksekkäin sukellusvene. Sen kohtaloksi tuli jatkosodassa Saksan laivaston alusten laskema torjuntamiinakenttä ja Suomen ilmavoimat. Aluksen kapteenina oli tuolloin Anisim Pudjakov.


title: Štš-311

text: Sen köli laskettiin 6. marraskuuta 1933 ja vene laskettiin vesille 10. huhtikuuta 1935. Vene otettiin palvelukseen 21. elokuuta 1936.


title: Štš-311

text: Talvisodassa "Štš-311" upotti tykkitulella kaksi alusta. Aluksista ensimmäinen oli suomalainen "SS Wilpas" (775 t), joka upotettiin 29. joulukuuta 1939, ja toisena oli ruotsalainen "SS Fenris" (484 t), joka upotettiin 5. tammikuuta 1940. Näiden alusten upotuksista veneen päällikölle Fjodor Vershininille annettiin Kultaisen Tähden Mitali ja hänet nimitettiin Neuvostoliiton sankariksi. Vene sai Punalipun kunniamerkin 7. helmikuuta 1940.